MKN terima banyak aduan langgar had kehadiran bekerja
Oleh MOHD RIDZAUDDIN ROSLAN

18 Jun 2021, 7:00 pm
PETALING JAYA- Majlis Keselamatan Negara (MKN) menerima sebanyak 382 aduan yang memerlukan tindakan penguatkuasaan daripada pelbagai kementerian dan agensi sejak 6 Jun hingga hari ini.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, aduan paling banyak diterima melibatkan pelanggaran arahan had peratusan kehadiran pekerja.
“Sebanyak 98 aduan direkodkan melibatkan pelanggaran arahan had peratusan kehadiran pekerja ke premis manakala berkaitan non-essential pula adalah sebanyak 77 aduan.
“Aduan berkaitan ketidakpatuhan prosedur operasi standard (SOP) sejumlah 60 aduan,” katanya dalam kenyataan di sini tadi.
Orang ramai boleh menyalurkan aduan kepada Malaysian Goverment Call Center (MyGCC) menerusi talian 03-80008000 atau e-mel kepada aduan.pematuhan.mkn.gov.my.. -K! ONLINE


Polis Sabah siasat wanita tengking polis di SJR
Oleh IVAN AMIRUL

18 Jun 2021, 5:36 pm
KOTA KINABALU – Siasatan menyeluruh akan dijalankan berkaitan rakaman video tular memaparkan seorang wanita menengking anggota polis di sebuah sekatan jalan raya (SJR) sejak semalam.
Pesuruhjaya Polis Sabah Datuk Hazani Ghazali berkata, pihaknya akan memanggil wanita terbabit untuk diambil keterangan bagi membantu siasatan menyeluruh membabitkan kedua belah pihak sebelum tindakan lanjut diambil.
“Sekiranya terbukti benar ada anggota polis yang mengeluarkan kenyataan menyinggung perasaan wanita terbabit, kita akan ambil tindakan.
“Tindakan juga akan diambil sekiranya terbukti wanita itu menjadi punca ketegangan yang berlaku di SJR berkenaan,” katanya ketika dihubungi hari ini.
Sementara itu, ketika ditanya mengenai dakwaan polis tidak sepatutnya mengeluarkan saman berikutan cukai jalan berkenaan tidak dapat diperbaharui ketika penguatkuasaan Perintah Kawalan Pergerakan (PKP), Hazani berkata, cukai jalan kenderaan wanita berkenaan tamat sejak awal tahun ini.
“Perkara itu tidak dapat diterima kerana penguatkuasaan PKP pernah dihentikan dua kali sebelum ini. Walaupun cukai jalan tidak boleh diperbaharui, mengapa insurans kenderaan tidak diperbaharui,” katanya.

Terdahulu, kejadian tular berkenaan dipercayai berlaku pada 1 Jun lalu itu menerima pelbagai reaksi termasuk kecaman daripada netizen walaupun tidak diketahui punca sebenar kejadian berkenaan.-K! ONLINE


PDRM terima laporan berhubung Takiyuddin
Oleh MUHD AFIQ AL-HAFIZ MAT YUSOF

18 Jun 2021, 6:10 pm
PETALING JAYA – Polis Diraja Malaysia (PDRM) mengesahkan telah menerima laporan terhadap Menteri di Jabatan Perdana Menteri (Parlimen dan Hal Ehwal Undang-undang), Datuk Seri Takiyuddin Hassan di sini hari ini.
Ketua Polis Negara, Datuk Seri Acryl Sani Abdullah Sani berkata, siasatan sedang dijalankan oleh Jabatan Siasatan Jenayah (JSJ) Bukit Aman.
“Sekiranya diperlukan, individu-individu yang berkaitan akan dipanggil bagi membantu siasatan,” katanya ringkas dalam satu kenyataan di sini hari ini.
Terdahulu, Kosmo! melaporkan polis tidak menolak kemungkinan akan memanggil Datuk Seri Takiyuddin Hassan untuk dirakam keterangan.
Menteri Dalam Negeri, Datuk Seri Hamzah Zainuddin berkata, ia berikutan, kenyataan Takiyuddin yang didakwa derhaka terhadap titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
“Polis akan siasat kerana kadang kala saya nak kamu (wartawan) bagi maklumat lanjut kepada saya, kadang-kadang kamu semua cakap tiada maklumat lanjut menyebabkan orang lain yang jadi masalah.

“Jadi bila ada maklumat lanjut, kita akan siasat apa yang sebenarnya dia cakap,” katanya pada sidang akhbar khas berkaitan Perintah Kawalan Pergerakan 3.0 di pejabatnya.
Bagaimanapun Hamzah menjelaskan, pihak berkuasa akan memastikan dahulu kandungan ucapan Takiyuddin sebelum tindakan boleh diambil terhadap beliau.
Semalam, Ketua Pemuda Pakatan Harapan, Shazni Munir Mohd. Ithnin mendakwa kenyataan Takiyuddin terhadap titah Yang di-Pertuan Agong adalah tindakan derhaka. – K! ONLINE


‘Saya sangka kakak bahagia’
Oleh NOR SHAFAWATI YUP

18 Jun 2021, 6:21 pm
SEREMBAN – Seorang wanita, Jahidah Nordin, 43, yang sebelum ini koma akibat dipukul suaminya pada Mei lalu kini menunjukkan perkembangan positif dan kandungannya berada dalam keadaan baik.
Adiknya, Fauziah, 40, berkata, dia kini mengambil tanggungjawab menjaga kakak sulungnya yang dibawa tinggal bersama di Bandar Sri Sendayan di sini.
“Kakak (Jahidah) kini hanya terbaring dan tidak boleh bergerak, dia hanya mengelipkan mata apabila namanya dipanggil.
“Memang sedih melihat keadaannya, kakak hanya boleh minum susu melalui saluran tiub yang diberi setiap empat jam dan ada kalanya saya memberi ‘nestum’ yang dikisar halus memandangkan kakak hamil 12 minggu dan perlukan tenaga tambahan,” katanya kepada Kosmo! di sini hari ini.
Dalam kejadian pada 4 Mei lalu, Jahidah, yang menetap di Johor Bahru koma selepas didera suaminya hingga menyebabkan dia cedera parah pada kepala dengan tengkorak terpaksa dibuang dan retak tulang belakang serta rusuk.
Berita berkaitan: Isteri parah dibelasah suami

Menurut Fauziah, kakaknya hanya makan menggunakan saluran tiub selain bahagian belakang badannya kini mengalami ‘bed sore’ (luka-luka dan kudis).
“Setiap dua jam, saya akan menggerakkan kaki dan badan kakak untuk regangan, alhamdulillah jururawat yang datang memantau keadaan kakak beritahu kandungannya dalam keadaan baik,” katanya.
Dalam pada itu, Fauziah memohon keadilan sewajarnya bagi pihak kakaknya yang kita menderita dan tidak boleh menjalani kehidupan normal selepas didera suami.
Orang ramai yang ingin menghulurkan sumbangan bantuan perubatan Jahidah boleh menyumbang melalui akaun bank CIMB 7617797037 (Fauziah Nordin).-K! ONLINE
Berita Berkaitan: Suami mengaku tidak bersalah pukul isteri hingga koma


Musa’adah 3.0 bantu lunaskan yuran pengajian 135 pelajar Palestin
Oleh MOHD. HUSNI MOHD. NOOR

18 Jun 2021, 5:59 pm
PUTRAJAYA – Seramai 135 pelajar warga Palestin yang menyambung pelajaran di 21 universiti awam dan swasta di negara ini akan dibantu dari segi yuran pengajian dan kebajikan.
Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri berkata, pihaknya mendapati ada pelajar Palestin di negara ini berdepan masalah untuk membiayai kos pengajian masing-masing.
Beliau berkata, kegagalan membayar baki yuran pengajian akan menyebabkan mereka tidak boleh mendaftar bagi semester hadapan.
“Hasil bancian, seramai 135 orang pelajar warganegara Palestin yang sedang menyambung pengajian di 21 universiti di Malaysia, memerlukan bantuan membiayai yuran pengajian dengan kos keseluruhan berjumlah RM451,402.91.
“Kami akan membantu membiayai yuran pengajian mereka sebagai tanda solidariti menerusi Program Musa’adah 3.0,” katanya menerusi hantaran di Facebook, hari ini.
Katanya, pada 1 Jun lalu, beliau telah melancarkan Program Musa’adah 3.0 dengan kelompok sasar baharu itu adalah rakyat Palestin termasuklah yang berada di Malaysia.-K! ONLINE


Hampir 91 peratus frontliners KDN terima vaksin
Oleh SUBKHI SUDARJI

18 Jun 2021, 5:55 pm
PUTRAJAYA – Hampir 91 peratus atau 150,934 petugas barisan hadapan Kementerian Dalam Negeri (KDN) telah menerima suntikan dos pertama Covid-19 sehingga 16 Jun lalu.
Menteri Dalam Negeri, Datuk Seri Hamzah Zainuddin berkata, ia melibatkan 108,595 anggota Polis Diraja Malaysia (PDRM); Jabatan Imigresen (11,738); Jabatan Penjara (15,411); Jabatan Sukarelawan Malaysia (11,328) dan Agensi Penguatkuasaan Maritim Malaysia (3,862).
Katanya, daripada jumlah itu, 80 peratus atau 133,781 orang daripada petugas barisan hadapan di bawah KDN telah melengkapkan suntikan dos kedua.
“Secara keseluruhannya kira-kira 30,000 petugas barisan hadapan KDN yang belum mendapat dos kedua,” katanya pada sidang sidang akhbar khas berkaitan pelaksanaan Perintah Kawalan Pergerakan (PKP) 3.0 di Putrajaya, hari ini. -K! ONLINE


Dua lelaki Bangladesh ditahan terbabit sindiket
Oleh SUBKHI SUDARJI

18 Jun 2021, 5:45 pm
PUTRAJAYA – Dua lelaki warga Bangladesh diberkas Jabatan Imigresen (JIM) Selasa lalu selepas didapati terbabit dalam satu sindiket menguruskan Program Rekalibrasi Pulang.
Suspek masing-masing berusia 38 dan 53 tahun itu ditahan anggota Bahagian Perisikan dan Operasi Khas JIM Putrajaya dalam satu serbuan di sebuah bilik sewa premis kedai yang terletak di Lebuh Ampang, Kuala Lumpur.
Ketua Pengarah JIM, Datuk Khairul Dzaime Daud berkata, salah seorang suspek yang ditahan adalah individu yang dikehendaki Jabatan Imigresen Negeri Kedah rentetan tangkapan ejen Program Rekalibrasi di negeri berkenaan pada Mac lalu.
Beliau berkata, serbuan turut menemui empat naskah pasport, empat Dokumen Perjalanan Bangladesh yang disyaki untuk digunakan dalam Program Rekalibrasi dan puluhan slip temujanji online (STO) di Pejabat Imigresen Malaysia di pelbagai negeri.
Sebahagian dokumen perjalanan termasuk pasport yang dirampas JIM, Selasa lalu.
“Kami turut merampas borang permit Pergerakan Perintah Kawalan Pergerakan (PKP) untuk tujuan rentas negeri, dokumen kedutaan Bangladesh dan lapan kad bank.
“Kesemua barang yang ditemui dipercayai berkait dengan aktiviti yang dijalankan,” katanya menerusi kenyataan akhbar hari ini.-K! ONLINE


Polis mungkin panggil Takiyuddin rakam keterangan
Oleh SUBKHI SUDARJI

18 Jun 2021, 5:29 pm
PUTRAJAYA – Polis tidak menolak kemungkinan akan memanggil Menteri di Jabatan Perdana Menteri (Parlimen dan Hal Ehwal Undang-undang), Datuk Seri Takiyuddin Hassan untuk dirakam keterangan.
Menteri Dalam Negeri, Datuk Seri Hamzah Zainuddin berkata, ia berikutan kenyataan Takiyuddin yang didakwa derhaka terhadap titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
“Polis akan siasat, sebab itu saya nak kamu (wartawan) bagi soalan terperinci pada saya, kadang-kadang kamu semua cakap tidak terperinci menyebabkan orang lain yang jadi masalah.
“Jadi bila ada maklumat lanjut, kita akan siasat apa yang sebenarnya dia cakap,” katanya pada sidang akhbar khas berkaitan Perintah Kawalan Pergerakan 3.0 di pejabatnya hari ini.
Bagaimanapun Hamzah menjelaskan, pihak berkuasa akan memastikan dahulu kandungan ucapan Takiyuddin sebelum tindakan boleh diambil terhadap beliau.
“Sesiapa sahaja yang ada laporan polis terhadapnya kita akan buat siasatan, kita tidak ada darjat mengenai bab itu,” katanya lagi.

Semalam, Ketua Pemuda Pakatan Harapan, Shazni Munir Mohd. Ithnin mendakwa kenyataan Takiyuddin terhadap titah Yang di-Pertuan Agong adalah tindakan derhaka. -K! ONLINE


Jangan gusar jika belum terima tarikh janji temu vaksin
Oleh MOHD SYALMIZI HAMID

18 Jun 2021, 5:27 pm
GEORGE TOWN – Orang ramai yang telah mendaftar untuk mendapatkan suntikan vaksin Covid-19 melalui aplikasi MySejahtera tidak perlu bimbang atau gusar sekiranya masih belum menerima tarikh janji temu.
Menurut Timbalan Menteri Kesihatan I, Datuk Dr. Noor Azmi Ghazali, kerajaan memberi jaminan mereka akan menerima tarikh janji temu tersebut apatah lagi negara sedang menerima tambahan bekalan vaksin dalam kuantiti yang besar khususnya bulan depan.
Beliau berkata, proses pemberian vaksin kepada rakyat dapat dipercepatkan antara bulan depan dan Ogos ini seperti mana yang disasarkan kerajaan.
“Orang ramai jangan bimbang dan jangan takut, asalkan sudah mendaftar dengan MySejahtera, mereka akan dapat tarikh janji temu vaksin itu.
“Sebabnya kita bukan hanya mensasarkan 80 peratus rakyat mendapatkan vaksin, malah pekerja asing pun kita akan beri vaksin,” katanya selepas meninjau operasi pusat pemberian vaksin (PPV) hasil kerjasama dengan hospital swasta di Hospital Pantai Penang, Bayan Lepas di sini.
Menurut beliau, kerajaan menyasarkan sebanyak 75 buah hospital swasta akan terlibat sebagai pusat pemberian vaksin di seluruh negara menjelang hujung bulan ini.

Setakat ini kata beliau, sebanyak 67 buah hospital swasta sudah menyatakan kesediaan untuk dijadikan pusat pemberian vaksin dengan tujuh daripadanya terletak di Pulau Pinang. – K! ONLINE


10 kompaun dikeluarkan IPD Petaling Jaya
18 Jun 2021, 6:06 pm
PETALING JAYA – Sebanyak 10 kompaun bernilai RM189,500 dikeluarkan terhadap pengusaha kilang, pemilik premis dan pekerja dalam Operasi Bersepadu Pematuhan prosedur operasi standard (SOP) Perintah Kawalan Pergerakan (PKP) 3.0 di sini hari ini.
Operasi berasingan pada pukul 10 pagi tersebut dilakukan di 15 buah kilang di sekitar Taman Industri, Sungai Buloh dengan kerjasama pelbagai agensi seperti Majlis Keselamatan Negara (MKN), Kementerian Perdagangan Antarabangsa Dan Industri (MITI) dan Kementerian Keselamatan Dalam Negeri (KDN).
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, seramai 106 pegawai dan anggota telah terlibat dalam operasi terbabit.
“Sebanyak 10 kompaun telah dikeluarkan oleh pelbagai agensi bernilai RM189,500 terhadap pengusaha kilang, pemilik premis dan pekerja atas pelbagai kesalahan.
“Antara kesalahan yang dilakukan ialah penyalahgunaan surat kelulusan MITI dan pelanggaran SOP membabitkan pekerja,” katanya kepada pemberita di lokasi operasi bersepadu di Taman Industri, Sungai Buloh di sini hari ini.
Mengulas lanjut, jelasnya, empat premis juga telah diberikan notis arahan tutup kerana tidak tersenarai dalam sektor perkhimatan perlu beroperasi dalam tempoh PKP. -K! ONLINE


Wanita Britain terkejut pasport tulis tempat lahir ‘Wilayah Palestin yang Dijajah’
Oleh KOSMO!

18 Jun 2021, 5:49 pm
LONDON – Seorang wanita kelahiran Baitulmuqaddis yang memiliki status kerakyatan Britain terkejut apabila melihat pasport baharunya tertera tempat lahir sebagai ‘Wilayah Palestin yang Dijajah’ yang merujuk kepada kota Baitulmuqaddis, lapor sebuah akhbar semalam.
Pejabat Dalam Negeri Britain kemudian memohon maaf dan menyifatkan catatan itu sebagai satu ‘kesilapan’.
Agensi tersebut berkata, pihaknya akan menyiasat kejadian itu dengan segera.
Ayelet Balaban yang berbapakan seorang warganegara Britain lahir di Hospital Mount Scopus di Baitulmuqaddis.
Balaban yang membuat permohonan pasport baharu secara online pada mulanya menyangka dia telah tersilap ketika mengisi maklumat dalam borang permohonan.
Insiden itu dilaporkan adalah kesilapan terpencil dan bukanlah polisi baharu kerajaan Britain.

Balaban berkata, abangnya yang juga memperbaharui pasport Britain miliknya dua tahun lalu menerima pasport dengan catatan tempat kelahiran sebagai Baitulmuqaddis.
Wanita itu kemudiannya menghantar e-mel kepada kedutaan Israel di Britain untuk menuntut penjelasan berkenaan isu tersebut, namun belum menerima sebarang maklum balas.
Israel menakluki Baitumuqaddis Timur yang didiami rakyat Palestin dalam Perang Enam Hari pada tahun 1967. -Agensi


KDN keluarkan 201 kompaun
Oleh SUBKHI SUDARJI

18 Jun 2021, 5:19 pm
PUTRAJAYA – Kementerian Dalam Negeri (KDN) telah mengeluarkan 201 kompaun terhadap kilang atau premis perniagaan atas kesalahan melanggar prosedur operasi standard (SOP) yang ditetapkan kerajaan.
Menteri Dalam Negeri, Datuk Seri Hamzah Zainuddin berkata, kompaun tersebut hasil pemeriksaan ke atas 48,770 kilang dan premis perniagaan di seluruh negara telah diperiksa dari tempoh 14 hingga 17 Jun lalu.
Hamzah bercakap kepada pemberita pada sidang akhbar khas berkaitan pelaksanaan PKP 3.0 di pejabatnya hari ini. Foto FAIZ ALIF
Beliau berkata, pada masa sama, sebanyak 21 tangkapan dibuat atas kesalahan melanggar SOP manakala 63 kilang dan premis perniagaan telah diarahkan untuk ditutup.
“Jadi secara keseluruhannya sebanyak 285 kes termasuklah tangkapan, kompaun dan arahan kilang ditutup sepanjang tempoh tersebut,” katanya dalam sidang akhbar khas berkaitan pelaksanaan Perintah Kawalan Pergerakan (PKP) 3.0 di Putrajaya, hari ini. -K! ONLINE


BCL disindir berkemban dengan mak nyah semasa kuarantin
Oleh KOSMO!

18 Jun 2021, 4:12 pm
JAKARTA – Penyanyi Indonesia, Jerinx menerusi komen di laman Instagram menyindir pelakon dan penyanyi popular, Bunga Citra Lestari (BCL) yang disahkan positif Covid-19 sekembalinya dari percutian di Bali, namun menjalani kuarantin secara berdua, lapor laman Suara.com semalam
Sindiran itu dibuat selepas BCL memuat naik foto dirinya bersama pensohor media sosial mak nyah, Dena Rachman. Malah, gambar itu juga memaparkan  BCL dalam keadaan berkemban.
Jerinx meminta netizen melihat semula foto yang dimuat naik penyanyi jelita itu di akaun Instagramnya.
“Cuba anda lihat foto BCL di Instagram sejak dia ke Bali. Selepas pulang dari bercuti di Bali, dia mengumumkan sah dijangkiti Covid-19.
“Semua pengikutnya pasti membuat andaian bahawa dia terkena Covid-19 di Bali dan bukannya di bulan atau Kutub Utara.
“BCL kemudian dengan bangga memuat naik foto sedang kuarantin (namun dia berdua, adakah dia tahu erti kuarantin)?” tulis Jerinx.

Hantaran yang dimuat naik Jerinx. -Instagram
Jerinx yang menuduh BCL menjadi punca jumlah kes Covid-19 kembali meningkat di Bali, turut menyuarakan kemarahannya kepada wanita itu kerana telah menyebabkan rancangan pemerintah untuk membuka semula pulau pelancongan popular itu pada Julai ini terpaksa ditangguh lagi.
“Bali sudah beberapa kali terkena prank selepas dijanjikan akan dibuka, namun ia terpaksa ditunda lagi kerana peningkatan jumlah kes,” kata Jerinx.
Hantaran Jerinx bagaimanapun dipadam oleh, Instagram namun dia tidak mengalah dan memuat naiknya semula.
“Saya pergi ke Bali pada 29 Mei hingga 2 Jun yang lalu. Saya sudah di Jakarta dan selepas melakukan ujian saringan pada 12 Jun lepas, saya didapati negatif,” tulis BCL di Instagram.
Jerinx bagaimanapun tidak berpuas hati dengan kenyataan BCL dan menegaskan bahawa BCL menyembunyikan hakikat bahawa dia dijangkiti Covid-19 ketika di Bali. -Agensi


2,082 syarikat berdaftar sertai Pikas
Oleh KHAIRUL MOHD. ALI

18 Jun 2021, 3:58 pm
JOHOR BAHRU – Sebanyak 2,082 syarikat melibatkan pelbagai sektor ekonomi di seluruh negara telah berdaftar untuk mengikuti Program Imunisasi Industri Covid-19 Kerjasama Awam Swasta (Pikas) setakat Rabu lalu.
Menteri Kanan dan Menteri Perdagangan Antarabangsa dan Industri, Datuk Seri Mohamed Azmin Ali berkata, jumlah itu melibatkan seramai 301,050 golongan pekerja.
Katanya, sebanyak 255 syarikat berdaftar adalah syarikat yang beroperasi di Johor, dengan penglibatan seramai 14,357 pekerja.
“Dalam masa sama, kita juga mengingatkan kesemua majikan terlibat agar tidak mengenakan sebarang bayaran kepada pekerja yang mendapatkan suntikan vaksinasi di kemudahan berkenaan.
“Tindakan tegas akan diambil kepada mana-mana syarikat yang didapati melakukan kesalahan tersebut kerana perkara itu telah termaktub sebagai syarat kepada mana-mana syarikat yang mahu menyertai Pikas,” katanya.
Beliau berkata demikian dalam sidang akhbar yang diadakan selepas melakukan lawatan kerja ke Pusat Pemberian Vaksin (PPV) Pikas di Mount Austin, di sini hari ini. – K! ONLINE


180 murid sertai tuisyen bahasa Inggeris online
Oleh ROSALWANI CHE SOH

18 Jun 2021, 4:37 pm
JELI – Seramai 180 murid tahun enam dari 21 buah sekolah di Jeli dan Tanah Merah menyertai kelas Bahasa Inggeris secara dalam talian menerusi program tuisyen secara Pembelajaran dan Pengajaran di Rumah (PdPR) bermula hari ini.
Program percuma inisiatif Ahli Parlimen Jeli, Datuk Seri Mustapa Mohamed itu dijalankan dalam usaha untuk meningkatkan kemahiran Bahasa Inggeris sebagai bahasa kedua dalam pertuturan harian dalam kalangan murid-murid.
Menurut Mustapa, kumpulan pertama program itu disertai seramai 90 murid dari lapan sekolah bermula hari ini manakala selebihnya akan memulakan kelas pada esok sehingga hujung Oktober depan.
Katanya, kelas itu dikendalikan oleh tenaga pengajar yang juga merupakan guru yang mengajar mata pelajaran Bahasa Inggeris.
“Ini merupakan satu kaedah PdPR yang dilaksanakan bagi melengkapi kelas yang diadakan oleh pihak sekolah.
“Dalam masa sama, satu kajian akan diadakan terhadap pelajar bagi mendapatkan maklum balas mengenai PdPR, penggunan peranti seperti telefon pintar atau komputer riba dan liputan internet di kawasan mereka,” katanya dalam satu kenyataan hari ini. – K! ONLINE


Pasangan warga emas terperangkap banjir kilat
Oleh HARIS FADILAH AHMAD

18 Jun 2021, 3:38 pm
LIPIS – Sepasang suami isteri warga emas menghadapi detik mencemaskan apabila terperangkap selepas rumah mereka dinaiki air susulan hujan lebat lebih tiga jam di Kampung Kuala Lanar di sini malam semalam.
Kejadian banjir kilat kira-kira pukul 11 malam itu berlaku selepas hujan lebat berterusan selama kira-kira tiga jam.
Ketua Zon 3 Jabatan Bomba dan Penyelamat Malaysia (JBPM) Pahang, Shahrul Nizam Nasir berkata, pihak bomba menerima panggilan daripada warga emas berkenaan kira-kira pukul 11.30 malam semalam.
“Kita dimaklumkan oleh warga emas berkenaan mengenai air Sungai Lanar yang melimpah ke kediaman mereka serta meminta bantuan kecemasan untuk keluar daripada tempat ini.
“Pasukan Bomba dan Penyelamat Lipis terus menjalankan operasi menyelamat dan pemindahan dengan menggunakan sebuah bot gentian kaca bersama seorang pegawai dan tujuh anggota di lokasi kejadian,” katanya di sini hari ini.
Menurut Shahrul Nizam, anggota bomba mengambil masa setengah jam untuk memindahkan mangsa keluar dan kemudiannya pasangan warga emas itu dihantar ke rumah anaknya di Tanjung Lipis. – K! ONLINE


Bekalan sayur dari Cameron Highlands beroperasi seperti biasa
Oleh NUR SHARIEZA ISMAIL

18 Jun 2021, 4:48 pm
PUTRAJAYA – Kerajaan akan mengambil  langkah segera untuk memastikan pengurusan tanaman ladang serta proses membawa keluar hasil pertanian dari Cameron Highlands dapat berjalan seperti biasa.
Kementerian Perdagangan Dalam Negeri dan Hal Ehwal Pengguna (KPDNHEP) dalam satu kenyataan berkata, pihaknya mengambil maklum hanya 30 hingga 40 peratus bekalan sayur Cameron Highlands datang daripada ladang-ladang di Kampung Raja yang dikenakan Perintah Kawalan Pergerakan Diperketat (PKPD).
Kenyataan itu berkata, peratusan itu tidak akan menjejaskan rantaian bekalan sayur di pasaran secara keseluruhan memandangkan semua kawasan tanaman sayur selain Kampung Raja di Cameron Highlands beroperasi seperti biasa.
Katanya, pada masa sama, ladang sayur di kawasan Lojing dibenarkan beroperasi sepenuhnya tanpa isu pengangkutan dan pengedaran.
“Polis Diraja Malaysia juga telah memaklumkan pergerakan lori-lori untuk membawa keluar sayur dari Cameron Highlands adalah dibenarkan,” katanya hari ini. -K! ONLINE


44 kilang di Shah Alam dikompaun RM140,000
Oleh NORHAYATI YAHAYA

18 Jun 2021, 3:42 pm
SHAH ALAM – Sebanyak 44 kilang di sekitar daerah ini dikenakan tindakan kompaun keseluruhan berjumlah RM140,000 selepas melanggar
prosedur operasi standard (SOP) sejak 1 Jun lalu.
Ketua Polis Daerah Shah Alam, Asisten Komisioner Baharudin Mat Taib berkata, pengeluaran kompaun itu hasil pemeriksaan terhadap 82 kilang sepanjang pemantauan operasi perkilangan dalam tempoh pelaksanaan Perintah Kawalan Pergerakan (PKP) 3.0.
Katanya, dari segi pecahan mendapati 14 kompaun dikeluarkan kepada pemilik kilang dengan sembilan daripadanya beroperasi tanpa surat kebenaran daripada Kementerian Perdagangan Antarabangsa dan Industri (MITI).
Selain itu, tiga lagi adalah gagal mematuhi kapasiti jumlah pekerja dan dua kompaun susulan gagal menyediakan laluan keluar masuk ke premis mengikut SOP.
“Kita turut mengenakan kompaun kepada 30 pekerja termasuk pekerja sebuah premis penyimpanan barang jualan online di Bukit Jelutong, dekat sini apabila mereka didapati berkumpul dengan tiada penjarakan fizikal satu meter.
“Kompaun RM10,000 dikenakan kepada setiap majikan manakala pekerja terbabit masing-masing RM1,500,” katanya kepada pemberita selepas melakukan pemantauan SOP terhadap operasi kilang di Kota Kemuning, di sini hari ini.  – K!ONLINE


UiTM siasat dakwaan pensyarah buat gangguan seksual
Oleh ABDUL RAZAK IDRIS

18 Jun 2021, 3:27 pm
SHAH ALAM- Universiti Teknologi Mara (UiTM) telah mengarahkan jawatankuasa siasatan dalaman meneliti dan menjalankan siasatan terperinci berhubung dakwaan gangguan seksual dilakukan seorang tenaga pengajarnya kepada beberapa pelajar.
Ketua Perhubungan Awam, Media dan Protokol Jabatan Komunikasi Korporat UiTM, Nora Noordin berkata, pihaknya memandang serius dakwaan itu yang tersebar dalam media sosial baru-baru ini.
“UiTM sama sekali tidak akan berkompromi dan akan mengambil tindakan tegas terhadap mana-mana staf yang mengambil kesempatan atau menyalahguna kuasa mereka sebagai staf.
“Ini kerana UiTM amat mengutamakan keselamatan, kebajikan, dan kualiti seluruh warganya, khususnya dalam mengamalkan budaya integriti dan profesional yang tinggi,” katanya dalam kenyataan hari ini.
Beliau menegaskan UiTM telah pun membuat laporan polis dan aduan kepada Suruhanjaya Komunikasi dan Multimedia (SKMM) bagi memudahkan lagi proses penyiasatan.
Terdahulu, sebuah portal melaporkan beberapa pelajar dari sebuah kampus mendakwa seorang pensyarahnya melakukan gangguan seksual. -K! ONLINE


Sorok Revolver, peluru dalam pasu bunga
Oleh YATIMIN ABDULLAH

18 Jun 2021, 4:12 pm
PASIR MAS – Polis merampas sepucuk pistol jenis Revolver dan lima butir peluru yang disorok di dalam sebuah pasu bunga selepas melakukan serbuan di sebuah rumah di Kampung Pauh di sini semalam.
Dalam serbuan pada pukul 9.30 malam itu, polis menahan seorang lelaki berusia 34 tahun bagi membantu siasatan berhubung penemuan senjata api tersebut.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, pihaknya turut menahan ibu bapa suspek yang berusia 68 dan 61 tahun untuk siasatan lanjut.
Menurutnya, anggota polis telah melakukan pemeriksaan di sekitar kawasan rumah suspek selepas menerima maklumat mengenai senjata api yang berada dalam simpanannya.
“Pemeriksaan lanjut telah membawa kepada penemuan sehelai kain putih dan dan sepucuk pistol dipercayai jenis Revolver berwarna perak dan pemegang hitam yang disembunyikan dalam sebuah pasu.
“Bagaimanapun, suspek menafikan pistol angin dan peluru tersebut miliknya malah tidak mengetahui mengenai kewujudan senjata api itu di situ,” katanya ketika dihubungi pemberita hari ini.

Katanya, suspek yang mempunyai 17 rekod jenayah lampau berkait kes dadah, curi kenderaan dan cabul itu akan ditahan reman dan kes disiasat mengikut Seksyen 8 (a) Akta Senjata 1960. – K! ONLINE


Tekanan emosi, wanita cuba bunuh diri
Oleh MUHD AFIQ AL-HAFIZ MAT YUSOF

18 Jun 2021, 3:32 pm
SUNGAI BULOH – Seorang wanita yang mengalami tekanan emosi akibat diberhentikan kerja cuba membunuh diri dari tingkat 32 sebuah kondominium di Damansara Sentral dekat sini semalam.
Difahamkan, mangsa yang mempunyai masalah kewangan tersebut turut dihalau keluar oleh pemilik rumah selepas gagal membayar sewa biliknya.
Namun, tindakan pantas anggota Jabatan Bomba dan Penyelamat Malaysia (JBPM) Selangor tiba di lokasi kejadian berjaya memujuk mangsa yang memakan masa hampir empat jam dan menyelamatkan mangsa dari cubaan membunuh diri.
Pengarah JBPM Selangor, Norazam Khamis ketika dihubungi berkata, pihaknya menerima panggilan kecemasan daripada orang awam pada pukul 7.52 petang semalam.
“Seramai 19 pegawai dan anggota bersama lima jentera dari Balai Bomba dan Penyelamat Sungai Buloh telah ditugaskan ke lokasi kejadian.
“Sebaik tiba, anggota mendapati seorang wanita warga tempatan sedang berdiri di bahagian luar bangunan di tingkat 32 kondominium terbabit,” katanya di sini hari ini.

Mengulas lanjut, anggota bertugas telah membuat persiapan dengan tali keselamatan dalam operasi terbabit dan memujuk mangsa dari cubaan membunuh diri.
“Kita telah memujuk mangsa yang berusia dalam lingkungan 20-an itu hampir empat jam dan berjaya menyelamatkan mangsa ke tempat yang lebih selamat.
“Mangsa difahamkan mempunyai masalah kewangan dan tekanan emosi selepas diberhentikan kerja. Mangsa telah diserahkan kepada polis untuk tindakan lanjut dan operasi tamat sepenuhnya kira-kira pukul 11 malam,” jelasnya. – K! ONLINE


Sebutan semula kes Neelofa, suami ditangguh 15 Julai
Oleh NOR SHAFAWATI YUP

18 Jun 2021, 3:21 pm
SEREMBAN – Sebutan semula kes pendakwaan melibatkan selebriti popular Noor Neelofa Mohd. Noor dan suaminya atas pertuduhan gagal mematuhi prosedur operasi standard (SOP) sepanjang Perintah Kawalan Pergerakan Bersyarat (PKPB) di sebuah kedai karpet di Nilai ditangguhkan pada 15 Julai depan.
Peguam, M. Haresh yang mewakili pasangan tersebut iaitu Noor Neelofa dan Muhammad Haris Mohd. Ismail berkata, kes itu sepatutnya disebut semula pada 23 Jun ini tetapi ditangguhkan sekali lagi oleh pihak mahkamah disebabkan tempoh lanjutan PKP 3.0
“Ya, mahkamah telah menangguhkan tarikh pengurusan kes ini (sebutan semula kes Neelofa dan suami) pada 15 Julai depan selepas kerajaan melanjutkan tempoh PKP 3.0,” katanya ketika dihubungi Kosmo! di sini hari ini.
Sebelum ini, Kosmo! melaporkan pasangan selebriti itu mengaku tidak bersalah melanggar SOP PKPB ketika didakwa di Mahkamah Majistret Seremban pada 20 Mei lalu. – K! ONLINE


Poster aibkan MB Perak, polis siasat Fahmi Reza
Oleh ASLIZA MUSA

18 Jun 2021, 3:17 pm
IPOH – Polis telah membuka siasatan terhadap aktivis dan pereka grafik, Fahmi Reza berhubung kontroversi poster ‘ayam dan sardin’ melibatkan Menteri Besar Perak, Datuk Saarani Mohamad.
Ketua Polis Perak, Datuk Mior Faridalathrash Wahid berkata, siasatan itu dijalankan susulan laporan polis dibuat Pemuda UMNO Perak kerana didakwa berunsur fitnah dan sengaja menimbul kebencian terhadap Saarani.
“Fahmi dan individu lain yang terbabit dalam kes ini akan dipanggil untuk diambil keterangan.
“Siasatan dijalankan mengikut Seksyen 504 Kanun Keseksaan iaitu sengaja mengaibkan dengan niat hendak membangkitkan pecah keamanan dan Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian,” katanya di sini hari ini.
Terdahulu, Ketua Pemuda UMNO Perak, Mohd. Ariff Abdul Majid membuat laporan polis di Ibu Pejabat Polis Daerah (IPD) Kuala Kangsar semalam ke atas Fahmi berhubung poster memaparkan Saarani dengan catatan ‘kita dah bagi makan sardin, jangan gatal nak mintak ayam pulak’.
Saarani sebelum ini turut dikecam berikutan kenyataannya iaitu ‘lebih baik ada daripada tiada’ berhubung isu sama di mana telefon pintar percuma itu didakwa tidak memenuhi piawaian Pengajaran dan Pembelajaran di Rumah (PdPR). – K! ONLINE


7 kematian, 300 kes positif di Desa Rejang
Oleh MUHD AFIQ AL-HAFIZ MAT YUSOF

18 Jun 2021, 2:51 pm
KUALA LUMPUR – Sebanyak 300 kes positif dan tujuh kematian membabitkan kes Covid-19 dilaporkan di kawasan Perumahan Awam Desa Rejang dalam tempoh singkat sejak 1 Jun lalu hingga hari ini.
Ketua Polis Daerah Wangsa Maju, Superintendan Ashari Abu Samah berkata, kawasan perumahan awam terbabit mempunyai 12 blok melibatkan kira-kira 12,000 penduduk.
“Setakat ini, keseluruhan kes positif adalah 300 dimana blok F dan L merekodkan jumlah tertinggi kes positif Covid-19 dan terdapat tujuh kematian dilaporkan sejak 1 Jun yang lalu.
“Pelaksanaan PKPD di kawasan ini akan bermula pada Jumaat hingga 1 Julai nanti dan seramai 250 anggota dari pelbagai agensi akan ditugaskan untuk mengawal selia kawasan terbabit,” katanya ketika ditemui Kosmo! di Perumahan Awam Desa Rejang di sini hari ini.
Mengulas lanjut, pihaknya turut akan membantu Kementerian Kesihatan (KKM) dalam melaksanakan ujian saringan terhadap penduduk di kawasan terbabit terutamanya di Blok F dan L.
“Kita akan menjalankan ujian saringan Covid-19 secara menyeluruh di Blok F dan L, penduduk yang didapati positif akan dihantar ke pusat kuarantin. Kita juga akan melakukan ujian saringan di blok berlainan untuk memastikan kawasan ini selamat dari wabak Covid-19.

“Saya harap penduduk di kawasan ini mematuhi Prosedur operasi standard (SOP) dan memberi kerjasama kepada pegawai kesihatan dalam menjalankan ujian saringan,” jelasnya.
Tambahnya, penduduk juga dinasihatkan untuk tidak membuat sebarang pesanan makanan atau barangan buat sementara waktu untuk dihantar ke perumahan terbabit kerana ia berada di kawasan Zon Merah.
“Jabatan Kebajikan Masyarakat akan menyediakan bantuan makanan dan akan diagihkan secara berjadual. Perkara ini juga telah dimaklumkan kepada persatuan penduduk untuk disebarkan menerusi aplikasi Whatsapp.
“Bagi penduduk yang mendapat temu janji suntikan vaksin Covid-19 pula, perkara itu sedang dirujuk dengan pihak Pejabat Kesihatan Daerah sama ada tarikh itu akan ditunda atau petugas kesihatan sendiri akan ke lokasi ini untuk memberi suntikan. Perkara ini akan diputuskan dalam masa terdekat,” jelasnya. – K! ONLINE.


Penjaja kecil rayu pengecualian bayaran sewa PBT
Oleh SHAMSUL KAMAL AMARUDIN

18 Jun 2021, 3:00 pm
LUMUT – Golongan penjaja dan peniaga kecil semakin terhimpit dengan masalah kewangan berikutan jualan berkurangan tetapi kos perniagaan tidak berubah atau terus meningkat sepanjang Perintah Kawalan Pergerakan (PKP) 3.0 sekarang.
Keadaan lebih sukar bagi penjaja dan peniaga kecil yang bergantung kepada sektor pelancongan terutama di Pulau Pangkor berikutan pulau itu tidak menerima sebarang kehadiran pengunjung.
Justeru, Persatuan Penjaja dan Peniaga Kecil Melayu Negeri Perak merayu kepada kerajaan negeri agar dapat mengecualikan bayaran sewa premis kerajaan terutama dimiliki pihak berkuasa tempatan (PBT) sehingga akhir tahun ini.
Setiausaha Kehormatnya, Mohd. Zamzuri Suid berkata, pihaknya bersyukur dengan keprihatinan kerajaan negeri yang mengecualikan bayaran sewa premis PBT selama sebulan seperti diumumkan melalui Pakej Rangsangan Ekonomi Perak 2021 baru-baru ini.
Bagaimanapun katanya, rakyat dan negara ini dijangka masih terus bergelut dengan pandemik Covid-19 sehingga hujung tahun ini.
“Justeru, kami merayu pengecualian sewa premis dapat dilanjutkan enam bulan lagi iaitu bermula Julai sehingga Disember ini,” katanya di sini hari ini. – K! ONLINE


[VIDEO] Lelaki curi 58 pakaian dalam wanita didakwa
Oleh NUZULSHAM SHAMSUDDIN

18 Jun 2021, 2:29 pm
PETALING JAYA – Seorang pelayan restoran mengaku tidak bersalah di Mahkamah Majistret di sini hari ini atas pertuduhan gagal memberi keterangan kerana memiliki 58 helai pakaian dalam wanita di rumahnya di sebuah kondominium Selasa lalu.
Tertuduh Ong Kok Thye, 23,  membuat pengakuan tidak bersalah itu selepas pertuduhan dibacakan terhadapnya dalam bahasa Mandarin di hadapan Majistret M.Barath.
Mengikut pertuduhan, Kok Thye didapati miliki 58 helai pakaian wanita iaitu seluar dalam, baju dalam dan seluar pendek yang mana tertuduh tidak dapat memberi keterangan yang memuaskan bagaimana barang tersebut diperoleh.
Kesalahan itu didakwa dilakukan di sebuah unit kondominium, di Dataran Mentari di sini pukul 12.35 tengahari pada 15 Jun lalu yang didakwa mengikut Seksyen 29(1) Akta Kesalahan Kecil 1955.
Hukuman bagi seksyen itu memperuntukkan denda maksimum RM1,000 atau penjara tidak lebih setahun atau kedua-duanya sekali jika sabit kesalahan.
Mahkamah kemudian menetapkan 9 September ini untuk sebutan semula kes. – K! ONLINE


Vaksinasi Pantai Timur dijangka selesai sebelum musim tengkujuh
Oleh NIK SUKRY RAMLI

18 Jun 2021, 2:39 pm
KUANTAN – Kerajaan sedang berusaha memastikan proses suntikan vaksin Covid-19 bagi penduduk di Pantai Timur yang melibatkan Pahang, Terengganu dan Kelantan diselesaikan hujung Oktober ini.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, sasaran itu ditetapkan bagi memastikan tidak timbul masalah sekiranya berlaku musim tengkujuh di negeri berkenaan.
“Kita cuba susun semula jadual pengagihan (bekalan vaksin), kita ambil kira negeri-negeri yang terkesan dengan musim tengkujuh, kita harap dapat selesaikan seperti dijadualkan.
“Kalau kita tidak berjaya, kita kena tengoklah apakah strategi untuk kita memberikan vaksin ketika musim tengkujuh,” katanya dalam sidang akhbar selepas Mesyuarat Pasukan Petugas Covid-19 Pahang di Wisma Sri Pahang, di sini hari ini.
Turut hadir, Menteri Besar, Datuk Seri Wan Rosdy Wan Ismail dan Setiausaha Kerajaan negeri, Datuk Seri Dr. Sallehuddin Ishak.
Dalam pada itu, mengenai isu bekalan vaksin yang didakwa agak perlahan diagihkan kepada kerajaan negeri, beliau berkata perkara itu sudah dijelaskan sejak bulan Februari lalu yang mana penghantaran vaksin belum mencapai tahap maksimum.- K! ONLINE


Wanita rugi RM74,000 ditipu Love Scam
Oleh MOHD SYALMIZI HAMID

18 Jun 2021, 2:46 pm
BALIK PULAU – Seorang ahli perniagaan wanita berputih mata apabila wang miliknya sebanyak RM74,000 lesap dipercayai akibat ditipu sindiket Love Scam semalam.
Wanita berusia 47 tahun itu dikatakan mula terjerat dalam penipuan itu selepas berkenalan dengan seorang individu kononnya lelaki dari Amerika Syarikat melalui laman sosial Facebook pada April lalu.
Ketua Polis Daerah Barat Daya, Superintendan Kamarul Rizal Jenal berkata, selepas hubungan mereka semakin rapat, lelaki itu baru-baru ini memberitahu mangsa bahawa dia mengalami masalah kewangan berhubung projek cari gali di Itali.
Menurutnya, teman lelaki maya tersebut memaklumkan kepada mangsa dia memerlukan bantuan wang bagi tujuan pembaikan tapak projek berkenaan.
“Walaupun baru kira-kira sebulan berkenalan, mangsa percaya suspek benar-benar memerlukan wang tersebut.
“Wanita itu telah memindahkan sebanyak RM74,000 melalui tujuh transaksi ke dalam dua akaun bank yang diberikan suspek,” katanya kepada pemberita hari ini.

Kamarul Rizal berkata, mangsa bagaimanapun menyedari dirinya ditipu selepas rakannya yang dimaklumkan berhubung perkara itu apabila semakan gambar di Facebook yang digunakan suspek didapati mempunyai beberapa akaun palsu.
Menurutnya, mangsa tampil membuat laporan polis semalam dan kes disiasat mengikut Seksyen 420 Kanun Keseksaan. – K! ONLINE


Melaka umum Pakej Sejahtera Bersama
Oleh KOSMO!

18 Jun 2021, 3:07 pm
Oleh MUHAMMAD SHAHIZAM TAZALI
MELAKA – Kerajaan negeri mengumumkan Pakej Sejahtera Bersama melibatkan peruntukan RM174.53 juta bagi menjaga kebajikan rakyat semasa pandemik Covid-19 dan Perintah Kawalan Pergerakan (PKP) 3.0.
Ketua Menteri, Datuk Seri Sulaiman Md. Ali berkata, bantuan tersebut melibatkan 60 inisiatif dan bersifat inklusif serta komprehensif yang memberi tumpuan merangkumi keseluruhan masyarakat termasuk pihak industri tempatan.
Jelas beliau, pakej menyeluruh itu berteraskan keseimbangan hubungan antara ekonomi berteraskan rakyat dan pengurusan ekonomi berasaskan modal.
“Sebanyak 33 inisiatif disediakan untuk sektor membabitkan rakyat dengan implikasi kewangan sebanyak RM155.85 juta manakala bakinya diperuntukkan kepada ekonomi berasaskan modal yang melibatkan 27 inisiatif.
“Bantuan kepada rakyat melibatkan inisiatif tunai dan bukan tunai seperti Ma’niah Al A’Mal, Kit Makanan Nutrisi Sejahtera, Kit Makanan Musa’adah dan bantuan alat pembelajaran dan pengajaran di rumah (PdPR),” katanya pada sidang akhbar Pakej Sejahtera Bersama di Seri Negeri, Ayer Keroh di sini, hari ini. – K! ONLINE


Jaminan tiada lambakan durian, harga berpatutan
Oleh WAT KAMAL ABAS

18 Jun 2021, 3:13 pm
BAGAN SERAI – Perancangan telah diatur bagi memastikan tidak berlakunya lambakan buah durian pada musim kali ini yang bakal tiba dua minggu lagi termasuk jaminan harga yang berpatutan kepada pekebun, penjual dan juga pembeli.
Ini kerana kerajaan negeri sudah berbincang dengan Lembaga Pemasaran Pertanian Persekutuan (FAMA), Lembaga Pertubuhan Peladang (LPP) dan Jabatan Pertanian bagi membantu pekebun jika berlakunya lambakan raja buah tersebut.
Pengerusi Jawatankuasa Perladangan, Pertanian dan Industri Makanan negeri Perak, Razman Zakaria berkata, melalui perbincangan itu kerajaan negeri akan memberikan peruntukan kepada agensi terbabit untuk membeli buah-buahan daripada pekebun.
Menurut beliau, buah-buahan yang dibeli itu akan dipasarkan secara kekal di beberapa kawasan seperti di RTC Gopeng, Manjung dan Kuala Kangsar.
“Kita mahu membantu pekebun dengan membuat jualan secara terus kepada pembeli jika berlaku lambakan buah durian pada musim ini untuk mengelak pekebun mengalami kerugian.
“Beberapa kawasan seperti di Batu Kurau dan Selama, buah durian mula gugur sejak minggu lalu dan akan bertambah dalam tempoh dua minggu lagi,” katanya ketika sidang akhbar selepas menyerahkan sumbangan keperluan makanan secara pandu lalu kepada penduduk di sini hari ini. -K!ONLINE


6,440 kes baharu dilaporkan
Oleh SITI A'ISYAH SUKAIMI

18 Jun 2021, 2:57 pm
PUTRAJAYA – Kes harian negara kembali melaporkan pada angka melebihi 6,000 dengan 6,440 kes, menjadikan jumlah kes positif Covid-19 sebanyak 685,204 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan angka tertinggi sebanyak 2,095 kes diikuti oleh Negeri Sembilan sebanyak 870 kes dan Kuala Lumpur sebanyak 816 kes.
“Seterusnya Johor (592 kes), Sarawak (536 kes), Perak (357 kes), Melaka (223 kes), Kelantan (200 kes), Sabah (199 kes), Kedah (159 kes), Labuan (152 kes) dan Pulau Pinang (122 kes).
“Pahang (79 kes), Terengganu (32 kes), Putrajaya (enam kes) dan Perlis (dua kes),” katanya pada ciapan Twitter di sini hari ini. -K! ONLINE


Diserbu polis ketika sedang berhibur
Oleh ASLIZA MUSA

19 Jun 2021, 7:34 pm
TELUK INTAN – Keseronokan sekumpulan individu berhibur sambil minum minuman keras di sebuah rumah di Jalan Maharajalela di sini terbantut apabila diserbu polis semalam.
Ketua Polis Daerah Hilir Perak, Asisten Komisioner Ahmad Adnan Basri berkata, serbuan pada pukul 7.30 malam itu telah menahan empat lelaki dan tiga wanita berusia 28 hingga 51 tahun.
Katanya, kompaun berjumlah RM4,000 dikenakan terhadap pemilik rumah dan enam yang lain di bawah Peraturan 9 Peraturan-Peraturan Pencegahan dan Pengawalan Penyakit Berjangkit (Langkah-langkah Dalam Kawasan Tempat Jangkitan) 2021.
“Serbuan dilakukan kerana dipercayai menjalankan aktiviti pusat hiburan tanpa lesen. Semasa diserbu rumah berkenaan tidak berkunci dan kedengaran bunyi muzik yang kuat.
“Lelaki berusia 48 tahun dipercayai pemilik premis ditangkap di bawah Seksyen 6(1) Enakmen Hiburan dan Tempat-tempat Hiburan Perak kerana menjalankan perniagaan hiburan tanpa lesen yang sah,” katanya di sini hari ini.
Turut dirampas telefon bimbit seorang pengunjung yang mempunyai aplikasi serta pautan judi online dan dia akan disiasat di bawah Seksyen 4(1)(a) Akta Rumah Judi Terbuka 1953.  – K! ONLINE


China batal ratusan penerbangan kerana varian India
Oleh KOSMO!

19 Jun 2021, 8:18 pm
BEIJING – Lapangan terbang di bandar Shenzhen, selatan China membatalkan beratus-ratus penerbangan dan mengetatkan kawalan kemasukan hari ini  selepas seorang pekerja restoran positif Covid-19 varian India (Delta).
Sesiapa memasuki fasiliti tersebut wajib menunjukkan keputusan negatif ujian koronavirus dalam tempoh 48 jam sebelumnya, kata syarikat Shenzhen Airport Group dalam satu kenyataan dalam akaun WeChat  rasminya
Pegawai-pegawai kesihatan bandar raya Shenzhen berkata,  pelayan wanita berumur 21 tahun di Lapangan Terbang Antarabangsa Shenzhen Baoan itu telah dijangkiti varian India. Wanita itu positif saringan rutin yang dilakukan pada Khamis lepas.
Shenzhen yang merupakan kota raya berjiran dengan Hong Kong, menempatkan beberapa syarikat teknologi terbesar Asia termasuk pengeluar peralatan telekomunikasi, Huawei dan gergasi permainan video, Tencent.
China melaporkan 30 kes baharu koronavirus semalam termasuk enam jangkitan tempatan di wilayah Guangdong, selatan China yang menempatkan bandar Shenzhen.
Hampir 400 penerbangan keluar masuk dari lapangan terbang itu dibatalkan semalam, manakala berpuluh-puluh penerbangan yang dijadualkan hari ini turut dibatalkan.

Wang pembayaran tiket penumpang akan dipulangkan tanpa sebarang penalti, kata pihak berkuasa lapangan terbang itu.
Berjuta-juta penduduk Shenzhen telah menjalani ujian saringan Covid-19 sejak beberapa minggu lalu selepas wabak kecil dikesan di bandar itu bulan ini. – AFP


Kerja pembinaan DASH dihenti serta-merta
Oleh AHMAD SHAHERMAN SHAMSURI

19 Jun 2021, 10:52 pm
PETALING JAYA – Projek Lintasan Damansara-Shah Alam Sdn. Bhd. (Prolintas) mengarahkan pemberhentian serta-merta bagi kerja pembinaan Lebuh Raya Bertingkat Damansara-Shah Alam (DASH) berhampiran Kota Damansara.
Prolintas dalam satu kenyataan berkata, ia susulan berlaku insiden perancah besi atau ‘scaffolding’ jatuh di dalam kawasan tapak pembinaan lebuh raya itu pada lewat petang tadi.
“Pihak pemaju dan kontraktor utama terlibat akan memberikan kerjasama penuh kepada pihak berwajib dalam melakukan siasatan.
“Pihak kami akan mengeluarkan kenyataan susulan berkaitan insiden ini dari semasa ke semasa,” katanya di sini tadi.
Prolintas selaku pemaju bagi projek pembinaan lebuh raya itu pada masa sama memaklumkan insiden itu tidak membabitkan pengguna lebuh raya atau orang awam kerana ianya berlaku di dalam kawasan pembinaan yang bertutup.
“Dalam kejadian tersebut, dua pekerja warga Bangladesh cedera dan telah dibawa ke Hospital Sungai Buloh untuk mendapatkan rawatan.

“Pasukan Emergency Response Team (ERT) DASH telah berada di tapak kejadian untuk mengawal trafik dan mengalihkan perancah besi yang terlibat,” katanya. – K! ONLINE


Masuk pusat akuarium guna tiket bertarikh 1983
Oleh KOSMO!

19 Jun 2021, 8:30 pm
BOSTON, MASSACHUSETTS – Seorang wanita tidak menyangka dia dibenarkan memasuki sebuah pusat akuarium di Massachusetts, Amerika Syarikat meskipun menggunakan tiket yang dikeluarkan pada tahun 1983, lapor United Press International semalam.
Rachel Carle menerima dua tiket masuk ke Akuarium New England daripada moyang saudaranya yang telah menyimpan tiket tersebut di dalam dompetnya selama hampir empat puluh tahun.
Tiket khas yang dikenali sebagai ‘pintu lewat’ itu dikeluarkan oleh pusat akuarium tersebut pada tahun 1983 untuk pengunjung yang datang ke pusat tarikan itu pada waktu yang agak lewat.
Pusat akuarium itu bagaimanapun telah menghentikan pengeluaran tiket khas tersebut kira-kira 25 tahun lepas.
“Saya pergi ke pejabat tiket dan memberitahu cerita mengenai tiket tersebut.
“Apabila pekerja di situ melihat tiket itu, mereka ketawa dan berkata bahawa tiada tarikh tamat tempoh pada tiket tersebut, jadi saya boleh menggunakannya pada bila-bila masa,” ujar Carle.

Tambahnya, dia telah berjanji kepada moyang saudaranya untuk cuba memasuki pusat akuarium tersebut menggunakan tiket berusia 38 tahun itu, namun tidak menyangka mendapat kebenaran daripada pihak akuarium.
“Saya hanya ingin mencuba sama ada mereka menerima atau tidak tiket itu. Saya amat gembira kerana mereka menerimanya!” kata Carle.
Tiket tersebut akan dipertimbangkan untuk digantung di Akuarium New England sebagai kenang-kenangan. – AGENSI


3 cedera, konkrit dalam pembinaan runtuh di NKVE
Oleh MUHD AFIQ AL-HAFIZ MAT YUSOF

19 Jun 2021, 8:46 pm
PETALING JAYA – Tiga pekerja pembinaan cedera selepas konkrit di Lebuh Raya Baru Lembah Klang (NKVE) berhampiran susur keluar Kota Damansara yang sedang dalam pembinaan runtuh di sini hari ini.
Pengarah Jabatan Bomba dan Penyelamat Selangor, Norazam Khamis berkata, pihaknya menerima panggilan kecemasan pada pukul 7.14 malam dan seramai sembilan anggota bersama dua jentera dari Balai Bomba dan Penyelamat Sungai Buloh telah dikejarkan ke lokasi kejadian.
“Ketiga-tiga mangsa merupakan pekerja warga Bangladesh berusia dalam lingkungan 20 hingga 40 tahun. Kesemua mereka dilaporkan sedang melakukan kerja di bawah struktur tersebut.
“Berdasarkan laporan awal, runtuhan konkrit yang sedang dalam pembinaan itu telah runtuh dari ketinggian 12 meter menyebabkan tiga pekerja yang sedang melakukan kerja di bawah struktur berkenaan cedera,” katanya dalam satu kenyataan di sini hari ini.

Tambahnya, kesemua mangsa bagaimanapun hanya mengalami kecederaan ringan dan telah dihantar ke Hospital Sungai Buloh untuk menerima rawatan. – K! ONLINE


Telinga runcing seperti ‘elf’ jadi trend kecantikan di China
Oleh KOSMO!

19 Jun 2021, 9:30 pm
BEIJING –  Telinga berbentuk panjang dan runcing yang menyerupai karakter fiksyen ‘elf’ kini menjadi trend kecantikan baharu di China, lapor akhbar New York Post kelmarin.
Golongan wanita dikatakan mula melakukan pembedahan plastik untuk mendapatkan bentuk telinga ‘elf’ kerana bentuk telinga panjang sebegitu menjadikan wajah tampak runcing dan lebih menarik.
“Hasilnya amat jelas dan anda boleh lihat telinga saya daripada bahagian hadapan wajah dan secara keseluruhannya, wajah saya nampak lebih bertenaga,” kata Song Yao yang melakukan pembedahan itu.
Yao membayar 10,000 yuan (RM6,415) untuk memanjangkan telinganya kerana ramai selebriti di China yang turut mempromosikan trend itu.
“Saya hanya menyedari golongan muda, kebanyakannya yang lahir selepas tahun 2,000 mencari cara untuk mendapatkan bentuk telinga seperti ‘elf’ selepas saya membantu seorang selebriti mendapatkan bentuk telinga begitu awal tahun ini,” Dr. Yu Wenlin yang merupakan seorang doktor kecantikan dari Pusat Kosmetik Perubatan Gaoshang di wilayah Guangzhou kepada akhbar South China Morning Post.
Prosedur bagi mendapatkan bentuk telinga itu termasuk menyuntik asid hyaluronik ke dalam telinga untuk menjadikan ia montok dan memasukkan satu tulang di belakang telinga bagi menjadikannya jelas kelihatan daripada pandangan hadapan.

Telinga yang menonjol dianggap sebagai simbol tuah di China.
Biarpun trend itu menjadi popular, ia turut menerima kecaman daripada pengguna media sosial dan petugas perubatan.
Pembedahan itu juga datang dengan banyak risiko seperti jangkitan pada bahagian telinga dan juga darah beku akibat suntikan asid hyaluronik itu yang boleh mengakibatkan kematian.
Seorang wanita dari Australia yang sebelum ini melakukan pembedahan memanjangkan telinganya pada 2016 berkata prosedur itu meninggalkan parut yang sangat teruk pada telinga kirinya. -Agensi


Juara dunia Perancis dikejutkan Hungary
Oleh KOSMO!

19 Jun 2021, 11:19 pm
BUDAPEST – Pasukan ranking ke-37 dunia, Hungary mencipta kejutan terbesar kempen Euro 2020 setakat ini apabila berjaya mengikat juara Piala Dunia 2018, Perancis 1-1 pada aksi kedua Kumpulan F di Puskas Arena sebentar tadi.
Keputusan itu menyaksikan hasrat Perancis yang juga pasukan ranking kedua dunia untuk mengesahkan slot ke peringkat kalah mati tertangguh seketika dan perlu menunggu aksi terakhir menentang juara bertahan, Portugal pada 24 Jun ini.
Pada aksi itu, Perancis bermula garang dengan melakukan banyak percubaan ke arah gawang gol Hungary menerusi duo serangan berbahaya mereka diketuai Kylian Mbappe dan Karim Benzema.
Malangnya, kedua-dua penyerang itu menunjukkan penyudah yang tumpul dan gagal menewaskan penjaga gol Hungary, Peter Gulacsi sepanjang 45 minit permainan.
Sebaliknya, Hungary yang dikendalikan Marco Rossi berjaya membuka tirai jaringan di hadapan hampir 67,000 penonton yang memenuhi Puskas Arena menerusi Attila Fiola pada masa tambahan separuh masa pertama.
Bersambung babak kedua, Les Blues tampil dengan permainan lebih bertenaga apabila membawa masuk pemain sayap lincah, Ousmane Dembele yang menyaksikan percubaannya sekadar singgah di tiang gol Hungary.

Usaha keras skuad bimbingan Didier Deschamps itu mencari jaringan penyamaan akhirnya berhasil menerusi rembatan Antoine Griezmann pada minit ke-66.
Ia berpunca daripada sepakan jauh penjaga gol Perancis, Hugo Llloris yang gagal dibaca barisan pertahanan Hungary membolehkan Mbappe merampas bola sebelum menghantarnya ke dalam kawasan kotak penalti yang disudahkan oleh Griezmann.
Perancis kemudiannya membuat beberapa pertukaran dengan membawa masuk Olivier Giroud, Corentin Tolisso dan Thomas Lemar, namun terpaksa akur gagal mencari gol kedua untuk memenangi perlawanan itu.
Les Blues yang sebelum ini menang 1-0 ke atas Jerman, kini terpaksa mengharapkan keputusan positif pada aksi terakhir Kumpulan F bertemu Portugal untuk mara ke peringkat kalah mati.
Bagi Hungary, keputusan itu pula kembali mencerahkan peluang mereka ke pusingan seterusnya selepas terdahulu tewas 0-3 kepada Portugal pada aksi pertama, 16 Jun lalu. – K! ONLINE


New York ‘beraya’, isytihar bebas lockdown
Oleh KOSMO!

19 Jun 2021, 9:35 pm
NEW YORK – New York mengisytiharkan hari ‘kebebasan’ kelmarin selepas Gabenor, Andrew Cuomo mengumumkan pemansuhan semua sekatan Covid-19 di negeri berkenaan, lapor akhbar Times of India.
Cuomo mengisytiharkan berita baik itu selepas lebih 70 peratus populasi New York telah menerima sekurang-kurangnya dos pertama vaksin Covid-19.
Menurut Cuomo, pihaknya akan berusaha sedaya upaya untuk melakukan yang terbaik buat penduduknya.
“Kami akan terus menggalakkan penduduk New York untuk mendapatkan vaksinasi,” katanya.
Bersempena pengisytiharan itu, sebanyak 13 bangunan mercu tanda di New York dinyalakan dengan lampu berwarna biru dan emas pada malam Selasa lepas.
Manakala penduduk di 10 kawasan di sekitar bandar itu turut berpeluang menyaksikan pertunjukan bunga api.

Sementara itu, antara peraturan Covid-19 yang dimansuhkan adalah berkaitan sosial dan komersial.
Ia termasuk individu yang telah divaksin tidak perlu lagi mengamalkan penjarakan fizikal dua meter dan memakai pelitup muka.
Bagaimanapun, mereka yang belum divaksin masih perlu patuh kepada peraturan tersebut.
Selain itu, mereka juga perlu menunjukkan bukti keputusan negatif ujian Covid-19 terkini sekiranya ingin menghadiri sesuatu majlis.
Selain New York, negeri-negeri lain di Amerika Syarikat juga dilaporkan bakal mengambil langkah serupa susulan penurunan kadar jangkitan Covid-19 serta progres program vaksinasi. – AGENSI


Agnez Mo wujudkan klinik vaksin dan penyembuhan Covid-19
Oleh KOSMO!

19 Jun 2021, 10:00 pm
JAKARTA – Penyanyi popular, Agnez Mo membangunkan sebuah klinik khusus untuk pemberian vaksin dan penyembuhan Covid-19, lapor laman berita Liputan 6 kelmarin.
Agnez Mo atau nama sebenarnya Agnez Monica Muljoto bekerjasama dengan puluhan tenaga kerja kesihatan dan ratusan sukarelawan untuk membangunkan klinik itu yang terletak di Ancol Timur, Jakarta Utara.
Perkara itu diumumkan penyanyi berusia 34 tahun itu menerusi satu muat naik video di Instagramnya. Dalam video itu, Agnez Mo dapat dilihat sedang mengunjungi klinik tersebut.
“Saya ingin menunjukkan klinik yang sedang kami bangunkan supaya anda boleh menerima suntikan vaksin anda,” katanya.
Agnez Mo (kanan) melawat kliniknya dalam satu muat naik di Instagram . -Instagram
Biarpun hanya sebuah klinik, penyanyi itu memberi jaminan bahawa ia mempunyai kemudahan yang serba lengkap.
“Klinik yang kami bangunkan ini mempunyai kemudahan lengkap. Ia bukan sahaja mempunyai ruang suntikan vaksin malah turut dilengkapi ambulans, ruang kecemasan makmal dan lain-lain,” tulisnya.

Klinik itu juga menyediakan makanan bagi mereka yang tidak sempat bersarapan di rumah sebelum mendapatkan suntikan vaksin supaya kekal sihat dan bertenaga.
Kata Agnez Mo, usaha membangunkan klinik itu adalah sebagai tanda sokongan terhadap kerjasama kerajaan dan swasta dalam menjayakan program vaksinasi negara itu. -Agensi


Pedofilia promosi pornografi kanak-kanak ditahan
Oleh MUHD AFIQ AL-HAFIZ MAT YUSOF

19 Jun 2021, 9:49 pm
KAJANG – Seorang pedofilia ditahan selepas disyaki terlibat dalam kegiatan pornografi di internet selain mempromosi pelbagai aktiviti seksual membabitkan kanak-kanak di sini pada Rabu lalu.
Dalam tangkapan pada pukul 6 petang itu telah dilakukan sepasukan polis dari bahagian Siasatan Jenayah Seksual, Wanita dan Kanak-kanak (D11), Jabatan Siasatan Jenayah Bukit Aman di sebuah rumah sekitar Semenyih.
Ketua Polis Daerah Kajang, Asisten Komisioner Mohd. Zaid Hassan berkata, suspek merupakan seorang lelaki yang baru berusia 19 tahun.
“Menerusi serbuan tersebut, polis telah merampas sebuah telefon bimbit milik suspek yang disyaki mengandungi gambar dan video kanak-kanak bagi tujuan mempromosi aktiviti tidak bermoral kepada umum serta pihak tertentu.
“Suspek telah ditahan reman selama empat hari sejak Khamis hingga esok bagi membantu siasatan,” katanya dalam satu kenyataan di sini hari ini.
Kes disiasat di bawah Seksyen 292 Kanun Keseksaan dan Seksyen 10 Akta Kesalahan-Kesalahan Seksual Terhadap Kanak-Kanak 2017. – K! ONLINE


Mawar Rashid mahu anaknya fasih dialek Kelantan, Siam
Oleh NUR EMIRA SAIZALI

19 Jun 2021, 6:56 pm
PETALING JAYA – “Tak sabar nak tunggu awak besar dan pandai kecek Kelate (bercakap dialek Kelantan).”
Itu keterujaan yang dikongsi pelakon Mawar Rashid yang mahu anak perempuannya, Raden Seri Rosabella Cinta membesar dan mampu mewarisi niai-nilai warisan keturunan keluarganya.
Mawar dalam satu hantaran Instagram berkata, dia mahu anaknya petah bertutur dalam dua bahasa dan satu dialek negeri iaitu Thailand, Indonesia dan Kelantan.
“Hai kawan baik saya (anak perempuan). Tak sabar nak tunggu awak membesar.
“Pandai bercakap dalam dialek Kelantan, bahasa Siam dan Indonesia kerana ayahnya ada darah Indonesia,” tulis bekas peserta Dewi Remaja 2014/2015 itu dalam entri tersebut.
Sebagai info, Mawar atau nama sebenarnya Wan Mawar Shaputri Wan Abdul Rashid, 26, berdarah campuran  Siam dan ahli keluarga sebelah ibunya pula berasal dari Chiang Mai, Thailand.

Terdahulu, Mawar mendirikan rumah tangga dengan Raden Ahmad Faizal Yaakob atau Raf pada November 2017.
Pasangan itu dikurniakan dua orang cahaya mata iaitu Raden Muhammad Rafael, 2, dan Raden Seri Rosabella Cinta yang kini berusia lima bulan. – K! ONLINE


Jumlah ternakan untuk korban dijamin cukup
Oleh AMREE AHMAD

19 Jun 2021, 6:51 pm
PUTRAJAYA – Jabatan Perkhidmatan Veterinar (JPV) memberi jaminan bahawa bekalan ternakan untuk ibadah korban sempena Hari Raya Aidiladha bulan depan adalah mencukupi.
Ia setelah mengambil kira keperluan masjid, surau dan rumah sembelih dengan permintaan yang dianggarkan sebanyak 39,172 ekor lembu/kerbau dan 21,949 ekor kambing/bebiri.
“Berdasarkan unjuran bekalan daripada perangkaan JPV, terdapat 43,842 ekor lembu dan kerbau serta 33,173 ekor kambing dan bebiri,” katanya menerusi kenyataan di sini hari ini.

Jumlah tersebut dijangka cukup untuk menampung permintaan sembelihan korban pada tahun ini yang turut melibatkan bekalan ruminan diimport bagi tujuan khusus ibadah berkenaan.
JPV memaklumkan bahawa, berdasarkan statistik sehingga akhir bulan lalu, stok lembu dan kerbau domestik ialah 33,650 ekor manakala 10,192 ekor dibawa masuk dari luar negara.
“Sementara untuk bekalan kambing dan bebiri pula, ternakan tempatan itu melibatkan jumlah sebanyak 24,316 ekor manakala yang diimport pula ialah 8,857 ekor,” katanya.  -K! ONLINE


Dasar Agromakanan Negara 2.0 sedang dimuktamadkan
Oleh NUR SHARIEZA ISMAIL

19 Jun 2021, 6:47 pm
PUTRAJAYA – Dasar Agromakanan Negara 2.0 (DAN 2.0) 2021-2030 sedang dimuktamadkan dengan fokus utama untuk memastikan sistem rantaian makanan negara dapat mendepani cabaran sekuriti makanan.
Menteri Pertanian dan Industri Makanan, Datuk Seri Ronald Kiandee berkata, adalah menjadi agenda utama kerajaan dalam memberi jaminan terhadap keselamatan bekalan makanan negara bagi memastikan bekalan makanan bukan sahaja mencukupi tetapi juga mampu dimiliki, selamat dan berkualiti.
Beliau berkata, modenisasi sektor agromakanan juga akan turut dipacu melalui adaptasi mekanisasi dan teknologi dalam usaha untuk meningkatkan sumbangan sektor pertanian kepada Keluaran Dalam Negara Kasar (KDNK).
Katanya, ia seiring dengan perkembangan teknologi baharu dalam era digitalisasi serta adaptasi kepada Revolusi Perindustrian 4.0 (IR 4.0), peranan Wawasan Kemakmuran Bersama 2030 yang diberi penekanan di dalam Rancangan Malaysia ke-12 (2021-2025).
“Usaha itu bagi meningkatkan produktiviti, sistem sokongan dan perkhidmatan, serta memperkasa rantaian nilai makanan yang secara langsung menyumbang kepada kelestarian sistem makanan,” katanya dalam satu kenyataan di sini hari ini.
Beliau berkata demikian ketika mengetuai delegasi Malaysia sewaktu Persidangan Pertubuhan Makanan dan Pertanian Bangsa-Bangsa Bersatu (FAO) kali ke-42 yang telah diadakan di Rome, Itali secara maya pada 14 hingga 18 Jun lalu.  – K! ONLINE


Empat lagi kawasan dikenakan PKPD
Oleh ZULKIFLI MANZOR

19 Jun 2021, 7:02 pm
PETALING JAYA – Sebanyak empat kawasan dikenakan Perintah Kawalan Pergerakan Diperketatkan (PKPD) bermula 21 Jun ini.
Menteri Kanan (Keselamatan), Datuk Seri Ismail Sabri Yaakob berkata, tiga kawasan terbabit di Sabah, manakala satu di Kelantan.
Menurut beliau, PKPD di Sabah membabitkan Kampung Rancangan Silabukan Peringkat 4 dan Kampung Rancangan Silabukan Peringkat 4 di Lahad Datu serta Fasa 1 dan Fasa 2 Taman Digot di Penampang.
Kata beliau, PKPD di Kelantan pula di Taman Merbau Utama, Mukim Bukit Jawa, Selising, Pasir Puteh.
“Kerajaan bersetuju melaksanakan PKPD ini bermula 21 Jun sehingga 4 Julai 2021.
“SOP (Prosedur Operasi Standard) bagi kesemua PKPD adalah sama seperti diumumkan sebelum ini,” katanya dalam satu kenyataan hari ini.

Ismail Sabri berkata, PKPD di beberapa lokasi termasuk empat Rumah Panjang di Batang Oya, Dalat, Mukah, Sarawak yang dijadualkan tamat esok pula dilanjutkan sehingga 4 Julai 2021.
Kata beliau, lokasi terbabit adalah Rumah Panjang Bala anak Umba, Rumah Panjang Tulu anak Sli, Rumah Panjang Duah anak Entingi, Rumah Panjang Balik anak Gema, Sekolah Kebangsaan (SK) St Luke dan Klinik Kesihatan Nanga Baoh.
Dalam pada itu, beliau memaklumkan PKPD di FELDA Umas 4, Kalabakan, Sabah; Asrama Pekerja Kilang Eco Medi Glove, Mukim Taiping, Perak dan Kampung Gunung Senyum, Kuala Krau, Temerloh, Pahang tamat esok.
Kata beliau, PKPD di Kampung Tanjung Batu Darat, Kampung Blok 31, Kampung Sentosa, Blok 5 Hilltop dan Kampung Bukit Kukusan, Tanjung Batu di Tawau pula ditamatkan hari ini. – K! ONLINE


Penduduk gempar lihat bandar terapung
Oleh KOSMO!

19 Jun 2021, 7:30 pm
LONDON – Penduduk sekitar pelabuhan Portsmouth gempar melihat pemandangan sebuah ‘bandar’ yang kelihatan seolah-olah terapung di tengah laut, lapor akhbar Daily Star semalam.
Beberapa gambar yang dikongsikan di laman sosial memaparkan sebuah bandar yang mempunyai bangunan-bangunan pencakar langit terapung di atas permukaan Lautan Atlantik tersebut.
Menurut seorang penduduk, Arthur Scott, dia merakam gambar pemandangan luar biasa itu yang menunjukkan bandar terapung itu berada hanya beberapa kilometer dari pantai.
“Ia kelihatan seperti sebuah bandar di Asia Timur. Itu yang saya boleh katakan.
“Kebelakangan ini, kerap berlaku fenomena fatamorgana seperti kejadian sebuah kapal kelihatan seolah-olah terapung di atas air, namun sebenarnya tidak.
“Namun, saya dapat melihat pemandangan bandar terapung itu lebih sejam, jadi ia tidak sama dengan kejadian kapal tersebut,” ujarnya.

Fenomena bandar terapung itu berlaku dua hari selepas beberapa keping gambar kapal HMR Prince of Wales menjadi tular kerana dilihat seolah-olah  sedang ‘terbang’ di pesisir pantai Devon.
Sementara itu, seorang ahli meteorologi, David Braine menjelaskan, fenomena seperti itu berlaku disebabkan oleh satu keadaan cuaca yang dikenali sebagai penyongsangan suhu, di mana udara sejuk berada berhampiran dengan laut di samping udara yang lebih panas di atasnya.
“Oleh kerana udara sejuk lebih padat daripada udara panas, ia membiaskan cahaya ke arah mata seseorang yang sedang berdiri di pantai.
“Keadaan itu seterusnya menukar pemandangan di mana objek yang berada jauh kelihatan lebih dekat,” katanya. – AGENSI


Sanitasi awam atas permintaan PKD
Oleh ABDUL RAZAK IDRIS

19 Jun 2021, 6:58 pm
KLANG – Sanitasi awam akan terus dilaksanakan pihak bomba walaupun ada pihak berpendapat proses itu adalah sia-sia dan tidak boleh menghapuskan virus Covid-19 secara total.
Ketua Zon Jabatan Bomba dan Penyelamat (JBPM) Klang, Hussin Ab Rahman berkata, pihaknya melakukan kerja-kerja sanitasi atas permintaan pihak Pejabat Kesihatan Daerah (PKD) sendiri.
“Kami juga mendapat permintaan daripada PKD untuk melaksanakan kerja sanitasi di Pusat Pemberian Vaksin dan Pusat Ujian Calitan di daerah ini,” katanya kepada pemberita pada program Amal Jelajah Khidmat Masyarakat di Pangsapuri Bayu Perdana hari ini. – K! ONLINE


Kerajaan pertimbang lanjut operasi premis perniagaan
Oleh MUHAMMAD AYMAN GHAFFA

19 Jun 2021, 6:40 pm
JELI – Kerajaan sedang mempertimbangkan kelonggaran prosedur operasi standard (SOP) Perintah Kawalan Pergerakan (PKP) penuh ketika ini dengan membenarkan operasi sektor ekonomi tertentu dilanjutkan sehingga pukul 10 malam.
Menteri di Jabatan Perdana Menteri (Ekonomi), Datuk Seri Mustapa Mohamed berkata, permintaan untuk melanjutkan tempoh masa operasi kedai makan merupakan antara permohonan yang paling banyak diterima ketika ini.
“Saya sudah berbincang dengan Perdana Menteri, Tan Sri Muhyiddin Yassin mengenai beberapa permohonan rakyat ketika ini. Saya dapati, lanjutan masa premis merupakan antara permohonan paling banyak.
“Selain itu, hal-hal berkaitan moratorium, bekalan makanan dan bantuan seperti subsidi upah dan lain-lain turut dibincangkan.
“Perkara ini akan diuruskan Majlis Keselamatan Negara berdasarkan nasihat Kementerian Kesihatan. Setakat ini, masih belum ada keputusan, namun kerajaan faham keperluan lanjutan masa operasi itu,” katanya ketika ditemui pemberita selepas meninjau operasi Program Outreach Vaksinasi Covid-19 di Pejabat Ahli Parlimen Jeli di sini hari ini. – K! ONLINE


Tiba-tiba nama Neelofa kena ‘petik’
Oleh KOSMO!

19 Jun 2021, 6:58 pm
PETALING JAYA – Nama Neelofa kembali hangat dalam media sosial selepas tular sebuah berita mengenai seorang bapa mentua selebriti yang juga seorang ahli perniagaan dikompaun kerana mengadakan solat Jumaat secara berjemaah di sebuah premis di ibu negara semalam.
Meskipun, laporan berita tersebut tidak menulis nama mana-mana selebriti, terdapat segelintir netizen mendakwa ahli perniagaan tersebut ada kaitan dengan Neelofa.
Di ruangan komen berita tersebut, nama Neelofa antara yang disebut-sebut dan didakwa mempunyai kaitan dengan individu yang dikompaun itu.
“Tulis sajalah nama Neelofa kan senang,” tulis seorang netizen.
“Semua yang berkait hajah sorang tu semua sangkut langgar prosedur operasi standard (SOP), macam mana ni?,” luar seorang lagi pengguna Facebook.
Seorang lagi netizen meninggalkan komen,: “Sabarlah Neelofa apabila jadi orang terkenal”.

Komen yang ditinggalkan netizen di ruangan komen berita berkenaan.
Semalam, Kosmo! melaporkan seorang pemilik syarikat pembersihan dan kawalan keselamatan yang juga bapa mentua kepada selebriti wanita, dikenakan kompaun selepas berkumpul untuk solat Jumaat di pejabatnya di Taman Nirwana, Ampang.
Serbuan dilakukan oleh pasukan dari Ibu Pejabat Polis Daerah (IPD) Ampang Jaya, selepas menerima maklumat 12 lelaki termasuk enam lelaki warga asing berusia antara 23 hingga 60 tahun, berkumpul pada jam 1.30 petang di rumah kedai Taman Nirwana.
Difahamkan, pemilik syarikat tersebut ialah bapa dan mentua pasangan selebriti yang sebelum ini pernah dikenakan tindakan kerana melanggar SOP. – K! ONLINE


Rentas daerah untuk bermadu kasih
Oleh MOHD SYALMIZI HAMID

19 Jun 2021, 7:15 pm
SEBERANG PERAI – Seorang lelaki sanggup merentas daerah demi bertemu kekasihnya sebelum pasangan berkenaan ditahan dalam serbuan di sebuah kondominium di Jalan Chain Ferry, Butterworth di sini tengah malam tadi.
Pasangan berusia 20-an itu dipercayai sedang berkhalwat semasa operasi oleh sepasukan polis kira-kira pukul 10 malam selepas menerima aduan orang awam.
Menurut Ketua Polis Daerah Seberang Perai Utara, Asisten Komisioner Noorzainy Mohd. Noor, lelaki itu sanggup datang dari daerah Seberang Perai Tengah untuk bertemu wanita berkenaan.
“Oleh kerana kesalahan merentas daerah, lelaki itu dikompaun sebanyak RM5,000.
“Manakala kedua-dua mereka turut diserahkan kepada Jabatan Agama Islam Negeri Pulau Pinang (JAINPP) bagi tindakan selanjutnya,” katanya ketika dihubungi hari ini.
Sementara itu, Noorzainy berkata, dalam operasi pematuhan prosedur operasi standard (SOP) selama tiga jam bermula pukul 9 malam di beberapa lokasi, pihaknya mengeluarkan 14 kompaun bernilai RM42,000. – K! ONLINE


Feminin sungguh gaya Lee Dong-wook
Oleh SAIRUL ZAMRI MISRANI

19 Jun 2021, 6:39 pm
PELAKON popular Korea Selatan, Lee Dong-wook membuat kejutan kepada peminatnya selepas muncul dengan imej berambut panjang.
Dong-wook berkongsi foto tersebut dalam Instagramnya dan memberitahu imej baharu yang digayakannya adalah untuk sebuah jenama mewah antarabangsa.
Menjengah pada ruangan komen, rata-rata peminat terkejut dengan perubahan imej tersebut dan menyifatkan penampilan terkini aktor itu sebagai terlalu feminin.
“Jujur pada awalnya saya ingatkan dia perempuan. Maafkan saya.
“Tak kisahlah rambut panjang ke pendek ke, dia masih kelihatan hebat,” tulis netizen.
Pada hantaran sama, terdapat juga segelintir netizen yang tidak menyenangi penampilan terbaharu aktor Goblin itu.

“Esok potong rambut ya. Jangan lama-lama begini. Kamu lebih kacak jika berambut pendek,” tulis seorang netizen.
Terdahulu, Dong-wook juga pernah muncul dengan imej sama pada 2019 sebagai wajah muka hadapan sebuah majalah terkenal Korea Selatan. – K! ONLINE


Ayam terbang disangka dron
Oleh MOHD RASDAN AHMAD

19 Jun 2021, 5:08 pm
PETALING JAYA – Foto aksi seekor ayam jantan terbang menyerupai sebuah dron menjadi tular selepas ia dimuat naik oleh seorang individu di Facebook hari ini.
Gambar yang dimuat naik oleh Andrian Tan itu memapar seekor ayam jantan berwarna putih berkepala merah terbang dipercayai melintasi sebatang jalan raya.
Bagaimanapun lokasi sebenar kejadian tersebut tidak dinyatakan. “Mula-mula ingat kapal terbang RC, pastu ingatkan burung, rupanya a chicken! A flying chicken,” tulis Andrian di Facebooknya.
Aksi terbang ayam jantan itu mendapat pelbagai reaksi warganet yang menyangka ia sebuah dron yang sedang diterbangkan.
Seorang netizen, Skydilz Skynetz berkata, aksi ayam terbang tersebut sememangnya perkara biasa dilakukan oleh haiwan itu untuk beralih dari satu tempat ke tempat yang lain.
“Memang kadang-kadang ayam akan terbang cari dahan untuk tidur atau lepak. Banyak boleh tengok ayam yang dibela dekat dengan kawasan hutan sebab nak elak pemangsa. Tuan pula tidak sediakan reban,” tulisnya.

Seorang lagi natizen yang menggunakan akaun Cik Nan Perodua berkata, pengalamannya sebelum ini yang pernah terkena situasi seperti itu apabila ada ayam terbang melanggar bonet keretanya sehingga kemek.
“Aku pernah kena. Kereta baru je lepas polish. Sekali chicken jantan melintas jalan. Terbang macam ni la. Langgar bonet kereta aku. Kemek juga, dia cun je jalan kaki ayam pula.
“Lepas terbang langgar kereta aku, nasib la. Sampai hari ni aku tak baiki lagi yang kemek tu,” katanya. – K! ONLINE


Penganggur maut, motosikal rempuh belakang lori
Oleh ROHANA MOHD. NAWI

19 Jun 2021, 6:12 pm
KOTA BHARU – Seorang penganggur maut apabila motosikal yang ditunggangnya merempuh bahagian belakang sebuah lori selepas membuat pusingan U di Jalan Kota Bharu-Kuala Terengganu dekat Pasir Tumboh di sini hari ini.
Dalam kejadian kira-kira pukul 1 petang itu, mangsa, Mohamad Faris Mohd. Rosli, 22, meninggal dunia di lokasi kejadian selepas motosikal jenis Honda EX5 yang ditunggangnya tersepit di bahagian bawah lori membawa dua buah tangki air.
Ketua Polis Daerah Kota Bharu, Asisten Komisioner Abdul Rahim Daud berkata, mangsa dipercayai menunggang motosikal seorang diri dari arah Kota Bharu sebelum melakukan pusingan U ketika tiba di lokasi kejadian.
Katanya, siasatan awal mendapati, mangsa yang berasal dari Kampung Jeram, Pasir Puteh dipercayai tidak fokus sewaktu melakukan pusingan U sebelum merempuh belakang lori itu.
“Kemalangan itu menyebabkan mangsa terjatuh di bawah lori yang dipandu seorang lelaki berusia 33 tahun. Siasatan juga mendapati mangsa menunggang motosikal itu tanpa lesen memandu selain tidak memakai topi keledar.
“Mayat mangsa dihantar ke Hospital Universiti Sains Malaysia, Kubang Kerian untuk bedah siasat dan kes disiasat mengikut Seksyen 41(1) Akta Pengangkutan Jalan 1987,” katanya ketika dihubungi Kosmo! hari ini. – K! ONLINE


Hadiahkan ayam hidup untuk warga emas yang divaksin
Oleh KOSMO!

19 Jun 2021, 5:34 pm
JAKARTA – Pihak berkuasa tempatan sebuah daerah di Jawa Barat menggunakan kaedah unik bagi menarik minat golongan warga emas untuk menerima suntikan vaksinasi, iaitu dengan cara menghadiahkan seekor ayam hidup kepada mereka, lapor portal Coconut.co semalam.
Menerusi inisiatif tersebut, para pegawai polis, pegawai daerah dan petugas kesihatan dari klinik kesihatan komuniti daerah Pacet telah melawat rumah-rumah di daerah tersebut yang didiami oleh warga emas.
Sekiranya mereka bersetuju untuk menerima suntikan pelalian, mereka akan diberikan seekor ayam hidup sebagai tanda ‘kadeudeuh’, yang bermaksud tanda kasih sayang dalam bahasa Sunda.
“Di kawasan ini, warga emas enggan menerima vaksinasi atas beberapa sebab yang serius.
“Disebabkan itu, kami membuat lawatan ke rumah mereka dan menunjukkan tanda penghargaan dengan memberikan ayam kepada yang bersetuju untuk divaksin,” ujar Ketua Sub-Daerah Pacet, Galih Aprian.
Ternyata, inisiatif tersebut berjaya menarik minat kumpulan sasaran dengan seramai 300 warga emas telah mendaftar dalam program vaksinasi dan seterusnya menerima suntikan mereka.

Menurut laporan Kementerian Kesihatan Indonesia, setakat ini, hanya lima peratus daripada populasi keseluruhan negara itu atau kira-kira 8.8 juta penduduk telah menerima dos vaksin lengkap.
Kadar itu amat rendah berbanding sasaran yang ditetapkan iaitu untuk memberikan vaksin kepada 181.5 juta penduduk menjelang awal tahun 2022. – AGENSI


Penunggang motosikal maut langgar lori
Oleh MUHD AFIQ AL-HAFIZ MAT YUSOF

19 Jun 2021, 5:41 pm
KUALA LUMPUR – Seorang penunggang motosikal maut selepas melanggar bahagian belakang sebuah lori di Lebuh Raya Lingkaran Tengah 2 (MRR2) menghala ke Batu Caves di sini hari ini.
Dalam kejadian kira-kira pukul 6.50 pagi itu, mangsa, Saidi Suhdi, 63, yang menunggang motosikal jenis Honda EX5 disahkan meninggal dunia di lokasi kejadian.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Zulkefly Yahya berkata, pihaknya menerima maklumat berhubung kejadian pada pukul 7.40 pagi.
“Siasatan awal mendapati, pada pukul 6.40 pagi, pemandu lori yang berusia 45 tahun dari arah Bandar Manjalara menghala ke Bulatan Batu Caves telah menghentikan kenderaan di tepi jalan akibat kerosakan.
“Tidak sampai 10 minit pemandu itu menghentikan lori, mangsa telah melanggar bahagian belakang sisi kanan kenderaan tersebut,” katanya dalam satu kenyataan di sini hari ini.
Kata Zulkefly, pelanggaran terbabit menyebabkan mangsa tercampak ke tengah jalan.

“Mangsa disahkan meninggal dunia di lokasi kejadian dan telah dibawa ke Hospital Kuala Lumpur untuk tindakan lanjut,” jelasnya.
Kes disiasat di bawah Seksyen 41(1) Akta Pengangkutan Jalan 1987. – K! ONLINE


Penduduk PKPD sukar dapat barang basah
Oleh ROSALWANI CHE SOH

19 Jun 2021, 5:04 pm
TUMPAT – Kekangan untuk mendapat barangan basah di kawasan Perintah Kawalan Pergerakan Diperketatkan (PKPD) Kampung Ketil di sini mendorong pihak badan bukan kerajaan (NGO) dan individu menyumbang sebanyak 350 bungkusan bekalan makanan di kawasan itu, hari ini.
Pengerusi Sekretariat Bertindak Dewan Undangan Negeri (DUN) Pengkalan Kubor, Rosidi Mahmud Kamaruddin berkata, pelbagai barangan itu dibeli selepas pihaknya mengumpul sebanyak RM11,000 hasil sumbangan NGO dan individu.
Menurut beliau, pihaknya menerima keluhan dan aduan penduduk mengalami kekurangan barangan basah untuk memasak seperti sayur, ikan, ayam dan makanan ringan ekoran pergerakan mereka yang terhad.
“Kami berharap sumbangan ini dapat menampung bekalan makanan harian penduduk PKPD Kampung Ketil.
“Penduduk di sini juga tidak tercicir dan bantuan makanan asas Jabatan Kebajikan Masyarakat (JKM) sentiasa diterima. Bagaimanapun, kami tetap menjalankan kerja-kerja untuk membantu penduduk di kampung itu,” katanya kepada pemberita selepas mengadakan lawatan dan mengagihkan barangan bantuan di PKPD Kampung Ketil hari ini.
Katanya, berdasarkan maklumat, masih ramai penduduk kampung itu yang belum menjalani ujian saringan Covid-19 meskipun sudah seminggu PKPD dijalankan di kampung itu.

Terdahulu, dua lokaliti di Tumpat iaitu Kampung Kutan Tengah dan Kampung Ketil dikenakan PKPD bermula 12 Jun sehingga 24 Jun ini selepas berlaku penularan jangkitan Covid-19 dalam kalangan penduduk di kawasan berkenaan. -K! ONLINE


Lelaki pukul anak, ugut bunuh isteri diberkas
Oleh IVAN AMIRUL

19 Jun 2021, 4:56 pm
BEAUFORT – Lelaki yang didakwa memukul serta menampar isteri dan anak lelakinya baru-baru ini berjaya diberkas, hari ini selepas tiga hari melarikan diri.
Ketua Polis Daerah Beaufort, Deputi Superintendan Yusoff Zaki Mat Yaacob berkata, suspek berusia 27 tahun itu ditahan sekitar pukul 2.30 pagi tadi oleh pasukan dari Bahagian Siasatan Jenayah, Ibu Pejabat Polis Daerah (IPD) Beaufort.
“Suspek ditahan di sebuah rumah tidak bernombor di Kampung Batu 30, Kimanis.
Suspek berjaya diberkas.
“Kita berjaya mengesan dan menangkap lelaki terbabit selepas tiga hari dia cuba melarikan diri.
“Ujian saringan air kencing mendapati suspek positif dadah jenis Methamphetamine,” katanya ketika dihubungi hari ini.
Jelas beliau, kes disiasat mengikut Seksyen 323 Kanun Keseksaan kerana sengaja menyebabkan kecederaan dan Seksyen 506 kerana melakukan ugutan jenayah.

Terdahulu, seorang lelaki dikatakan memukul dan menampar isterinya berusia 23 tahun dan anaknya berumur setahun hanya kerana tidurnya terganggu oleh tangisan kanak-kanak itu di rumah mereka di Kampung Membakut Jaya Rabu lalu.
Dalam kejadian pukul 3 petang itu, suspek yang sedang mengamuk turut mengugut mahu membunuh dan menggantung isterinya. -K! ONLINE


Netizen berang pos monyet dalam kotak
Oleh SITI AMINAH MOHD YUSOF

19 Jun 2021, 5:37 pm
PETALING JAYA – Klip video dari aplikasi TikTok memaparkan tindakan seorang wanita membuka kotak mengandungi seekor monyet yang dipercayai dibeli secara online mendapat kecaman netizen.
Video berdurasi 25 saat yang dimuat naik semula oleh pemilik akaun Twitter bernama @_Nik itu ditonton lebih 33,000 kali dan diulang kicau lebih 2,000 kali oleh pengguna laman media sosial tersebut.
“Mendidih hendak marahnya aku. Lepas itu yang tukang hantar kenapa bungkus monyet itu begitu.
“Beli RM1,000. Lepas itu beritahu pula monyet itu mati kerana orang yang jaga tidak beri makan. Anda tidak mengaku bukan anda yang jaga,” dedah @_Nik.
Kebanyakan netizen meluahkan rasa marah dan menyifatkan perbuatan wanita terbabit sebagai tidak berperikemanusiaan.
Monyet kecil dengan lingkaran putih di sekeliling mata itu kelihatan seperti ketakutan sebaik sahaja dikeluarkan dari kotak berkenaan.

“Kasihan ia nampak trauma. Bukan dalam rumah tempat tinggal monyet itu tetapi habitat semula jadinya di dalam hutan,” ujar seorang netizen bernama Faisalzulkar.
“Tak sanggup hendak tengok video. Baca komen-komen pun sudah rasa kemurungan,” ujar pemilik akaun bernama @jjepukpise
Turut memberi maklum balas ialah pengendali laman Twitter rasmi, Projek Langur Pulau Pinang (LPP) melalui akaun @LangurPenang yang menyatakan haiwan primat itu merupakan sejenis lotong.
“Jika memelihara lotong kecil, cepat matilah ia tanpa diet makanan yang betul dan tiada hutan sebagai habitat. Tolonglah monyet bukan haiwan peliharaan,” komen LPP.
Tinjauan Kosmo! mendapati akaun TikTok individu menggunakan akaun @mieda_24 yang dipercayai memuat naik video tersebut sudah diubah kepada tetapan peribadi. – K! ONLINE


Seluar pendek Luna Maya berharga ribuan ringgit
Oleh KOSMO!

19 Jun 2021, 6:30 pm
JAKARTA – Model, pelakon dan penyanyi terkenal Indonesia, Luna Maya menjadi perhatian netizen baru-baru ini kerana memakai seluar pendek yang berharga 11.2 juta rupiah (RM3,200), lapor laman berita Suara.com semalam.
Dalam satu hantaran yang dimuat naik di Instagram, dia sedang duduk di tepi sebuah kolam renang dengan memakai sehelai seluar pendek bercorak bunga.
Seluar itu dipadankan dengan baju berwarna putih yang mendedahkan bahagian bahunya.
Model seksi itu kemudiannya mendedahkan bahawa seluar itu merupakan koleksi fesyen mewah rekaan pereka fesyen antarabangsa, Stella McCartney.
Meskipun harganya dianggap terlalu mahal untuk sehelai seluar pendek, penampilan Luna Maya dipuji netizen kerana kelihatan cantik dan sesuai dengan imejnya.
Selebriti itu sebelum ini sering mengenakan busana daripada pelbagai jenama fesyen mewah dengan harga yang mahal.

Bagaimanapun, kebelakangan ini, juri progam Maharaja Lawak Mega itu mengakui dia lebih bersederhana dalam memilih jenama fesyen, terutamanya ketika berdepan dengan situasi pandemik Covid-19.
“Sebelum ini, saya sering mahukan barangan yang diperbuat daripada kulit buaya, jenama tertentu dan pelbagai lagi.
“Kesemua itu amat bagus untuk dimiliki, namun situasi sekarang telah berubah dan saya hanya memakai apa sahaja seadanya,” katanya. – AGENSI


31,987 akan disuntik dalam fasa kedua [email protected]
Oleh MOHD. HUSNI MOHD. NOOR

19 Jun 2021, 5:51 pm
PUTRAJAYA – Fasa kedua bagi Program Vaksinasi Bergerak [email protected] bermula hari ini hingga 23 Jun depan dengan meletakkan sasaran lebih 31,987 akan menerima suntikan vaksin Covid-19.
Menteri Wilayah Persekutuan Tan Sri Annuar Musa berkata, fasa kedua program itu mendapat kelulusan Badan Bertindak Imunisasi Covid-19 (CITF) selepas melihat kejayaan pada fasa pertama.
Beliau berkata, bagi fasa dua ini, tumpuan diberikan kepada golongan peniaga, pekerja di pasar harian serta penjaja, kawasan industri, penempatan gelandangan, Program Perumahan Rakyat, Majlis Tindakan Ekonomi Negara (PPR MTEN), Perumahan Awam (PA) Dewan Bandaraya Kuala Lumpur (DBKL) dan kampung-kampung tradisi.
“Fasa kedua ini melibatkan 22 lokasi antaranya, Pasar Borong Kuala Lumpur, Pasar Harian Selayang, lapan kawasan industri, tujuh PPR MTEN/PA DBKL, pusat penempatan gelandangan di Pusat Komuniti Setiawangsa, Desa Aman, Desa Tasik, Kampung Sungai Penchala dan Kampung Padang Balang.
“Kami sasarkan untuk selesaikan 600 dos vaksin sehari bagi setiap lokasi dengan menggunakan 10 trak vaksin bergerak,” katanya menerusi kenyataan akhbar hari ini. -K! ONLINE


80,000 daftar sukarelawan myVAC
Oleh ISWAN SHAFIQ ISA

19 Jun 2021, 6:29 pm
SEBERANG PERAI – Jumlah belia yang mendaftar sebagai sukarelawan Malaysia Vaccine Support Volunteers (myVAC) kini telah mencecah 80,000 orang sejak mula dibuka Februari lalu.
Menteri Belia dan Sukan, Datuk Seri Reezal Merican Naina Merican berkata, daripada jumlah itu, kira-kira 8,000 peserta telah melengkapkan penyertaan sepenuhnya.
“Ketika ini pula, seramai 4,500 sukarelawan myVAC telah ditugaskan untuk membantu kerja-kerja berkaitan di 332 pusat pemberian vaksi (PPV) di seluruh negara.
“Kita jangkakan akan berlaku penambahan sukarelawan myVAC tidak lama lagi terutamanya apabila kesemua 600 PPV mula beroperasi selepas ini,” katanya kepada pemberita hari ini.
Terdahulu, Reezal Merican yang juga Ahli Parlimen Kepala Batas meninjau proses vaksinasi di PPV Dewan Millenium, Kepala Batas di sini. – K! ONLINE


Netizen kagum aksi gadis angkat tandan sawit
Oleh AHMAD SHAHERMAN SHAMSURI

19 Jun 2021, 4:31 pm
PETALING JAYA – Aksi gagah seorang remaja perempuan mengangkat tandan kelapa sawit di sebuah kebun mendapat pujian netizen kerana pekerjaan itu kebiasaannya dimonopoli kaum lelaki.
Menerusi perkongsian seorang pengguna laman sosial Facebook yang kenali sebagai Shahrul Ann berkata, aksi remaja itu dirakam di sebuah ladang kepala sawit dipercayai di Negeri Sembilan.
“Ok yang ni real, gadis made in Malaysia, orang Negeri Sembilan.
“Semoga Allah permudahkan urusan adik dalam mencari rezeki yang berkat,” tulisnya semalam.
Dalam klip video berdurasi satu minit 11 saat itu memaparkan aksi remaja tersebut sedang mengangkat tandan kelapa sawit menggunakan sebatang besi sebelum membawanya ke atas bukit.
Turut kelihatan seorang lelaki yang dipercayai saudara remaja terbabit.

Rata-rata netizen memuji aksi remaja wanita terbabit yang tidak memilih kerja dan sanggup menceburi kerjaya lasak yang kebiasaanya dipelopori kaum lelaki.
“Terbaik lah dik, saya pun tak mampu nak buat macam awak, 1,000 dalam satu. Beruntung siapa yang dapat jadikan dia isteri,” kata Umi Aidaa.
Pada masa sama, netizen turut mengatakan remaja ini layak menerima hantaran tinggi jika dia masih belum berkahwin.
“Yang ni, kalau letak hantaran RM20,000 berbaloi, pandai seba serbi,” tulis Fahmi Manjung di ruangan komen. -K! ONLINE.


Michael Ang cadang kerajaan jual vaksin RM2,000 untuk golongan kayangan
Oleh KOSMO!

19 Jun 2021, 4:12 pm
PETALING JAYA – Penerbit dan pengarah terkenal, Michael Ang mencadangkan agar kerajaan menjual vaksin pada harga RM2,000 untuk satu dos suntikan kepada golongan kayangan.
Cadangan tersebut diutarakan Michael susulan perancangan kerajaan untuk memberi dua dos vaksin berbeza iaitu Pfizer dan AstraZeneca.
Menurut pengarah drama Love, Elsa itu, wang jualan tersebut boleh digunakan untuk membeli lebih banyak vaksin untuk rakyat biasa.
HANTARAN Instagram Michael yang mencadangkan vaksin dijual pada harga RM2,000 untuk satu dos kepada golongan kayangan.
“Kepada Khairy Jamaluddin, daripada ada rancangan nak beri dua dos vaksin berlainan semata-mata melayan kehendak golongan kayangan, apa kata jual saja pada harga RM2,000 untuk satu suntikan.
“Biar mereka pilih jenis vaksin yang diinginkan. Selepas itu, duit jualan tersebut salurkan kepada yang memerlukan dan kuota vaksin yang mereka tak mahu berikan kepada orang lain. Pandai tak saya?,” tulisnya dalam satu entri Instagram.
Sementara itu, Michael turut menyelar tindakan segelintir individu yang mahu memilih vaksin tertentu.

Ujarnya, jika mana-mana pihak mahu memilih jenis dan slot suntikan vaksin, mereka dicadangkan untuk membayarnya sendiri seterusnya berikan slot percuma tersebut boleh diberikan kepada orang ramai yang masih belum menerima tarikh janji temu.
“Jika nak sangat memilih vaksin, sila bayar tetapi jika tiada duit, pergilah mereput atau pinjam bank untuk dapatkan wang.
“Dalam hidup ni benda percuma memang tidak boleh dipilih ya, sila faham,” katanya.
Terdahulu, Menteri Penyelaras Imunisasi Covid-19 Kebangsaan (PICK), Khairy Jamaluddin Abu Bakar memaklumkan bahawa kerajaan sedang mempertimbangkan kaedah heterolgi atau campuran dua vaksin sebagai sebahagian pelaksanaan kempen vaksinasi dalam negara. – K! ONLINE


Alicia Amin rancang tambah koleksi tatu
Oleh KOSMO!

19 Jun 2021, 4:36 pm
PETALING JAYA – Tidak serik dikecam, pelakon dan model kontroversi Alicia Amin mengakui bercadang untuk menambah lebih banyak koleksi tatu pada badannya selepas ini.
Perkara tersebut dikongsi Alicia dalam Instagramnya selepas ada beberapa peminat bertanyakan mengenai pemilihan tatu yang bakal dilakukannya nanti.
Menurut Alicia atau nama sebenarnya Raja Alicia Raja Amin, 26, dia mengelak untuk mencacah tatu bermotifkan orang yang masih hidup seperti wajah sebenar dan seumpamanya.
“Saya tidak akan mencacah tatu orang hidup pada badan. Mungkin saya akan memilih tatu bermotifkan penghormatan tetapi tidak sekali wajah sebenar,” tulisnya dalam InstaStory.
Tambah bekas peserta Asia’s Next Top Model musim kelima itu, untuk tatu seterusnya, dia mungkin akan memilih tatu bermotifkan anime Dazai, iaitu karakter dalam siri Bungo Stray Dogs.
Hasil tinjauan dalam media sosial, rata-rata netizen tidak kisah dengan keputusan Alicia untuk menambah tatu pada badannya.

“Lantak dia lah nak cacah tatu satu badan sekali pun. Dia lebih tahu dosa pahala. Ingat dunia hanya sementara.
“Tiada sesiapa pun kisah pasal dia ni. Buat jela apa nak buat. Orang lebih rungsing fikir pasal peningkatan kes Covid sekarang ini,” tulis netizen.
Terdahulu, anak jati kelahiran Johor Bahru itu hebat dikecam netizen membabitkan beberapa kontroversi seperti memiliki tatu pada badan, membela anjing sebagai haiwan peliharaan dan sering berpenampilan mencolok mata walaupun sudah bergelar isteri.
Tidak setakat itu, Alicia yang mendirikan rumah tangga bersama seorang doktor Februari lalu turut mengakui masih meneguk minuman beralkohol sehingga ke hari ini. – K! ONLINE


Rakyat Terengganu jangan leka, terus patuhi SOP
Oleh TENGKU DANISH BAHRI TENGKU YUSOFF

19 Jun 2021, 3:54 pm
KUALA TERENGGANU – Jabatan Kesihatan Negeri Terengganu (JKNT) kesal dengan sikap segelintir penduduk negeri ini yang masih culas mematuhi prosedur operasi standard (SOP) norma baharu.
Pengarah Kesihatan Terengganu, Dr. Nor Azimi Mokhtar berkata, segelintir penduduk masih berdegil menganjurkan aktiviti sosial melibatkan perhimpunan ramai tanpa penjarakan sosial yang dikhuatiri boleh mencetuskan kluster baharu Covid-19.
“Tidak mahulah apabila kluster baharu merebak melibatkan ramai orang, baru hendak mengaku mengadakan aktiviti sosial secara senyap-senyap.
“Masyarakat tidak boleh leka walaupun tren kes positif Covid-19 di Terengganu telah menurun kepada dua angka sejak seminggu lalu,” katanya ketika ditemui di sini hari ini.
Sebanyak 72 kes positif Covid-19 di rekodkan di Terengganu, semalam dengan hanya tiga lokaliti masih dikenakan Perintah Kawalan Pergerakan Diperketat (PKPD) iaitu Bukit Besar dan Serada di sini serta Tajin, Hulu Terengganu.
Jelas beliau, langkah kawalan dan pencegahan menyeluruh telah diambil bagi mengelak sebarang penularan baharu Covid-19 secara besar-besaran di Terengganu.

Sehubungan itu, beliau menyeru rakyat negeri ini agar benar-benar berdisiplin dan membantu pihaknya memutuskan rantaian Covid-19. – K! ONLINE


Israel mahu jalin hubungan dengan Malaysia, Indonesia, Brunei
Oleh KOSMO!

19 Jun 2021, 3:56 pm
TEL AVIV – Duta Israel di Singapura menyatakan Israel bersedia menjalin hubungan baik dengan tiga negara Islam di Asia Tenggara, lapor akhbar The Jerusalem Post kelmarin.
Tiga negara dengan majoriti penduduk beragama Islam di Asia Tenggara iaitu Malaysia, Indonesia dan Brunei pernah mengecam serangan 11 hari Israel ke atas Semenanjung Gaza yang mengorbankan lebih 250 warga Palestin.
Malaysia, Indonesia dan Brunei menggesa Pertubuhan Bangsa-Bangsa Bersatu (PBB) supaya campurtangan untuk menghentikan ‘serangan tidak berperikemanusiaan ke atas penduduk Palestin’.
Tiga negara itu tidak mempunyai apa-apa pertalian rasmi dengan Israel dan berulang kali meminta penjajahan ke atas wilayah Palestin di Tebing Barat oleh Rejim Zionis ditamatkan.
Duta Israel ke Singapura, Sagi Karni berkata, kritikan daripada pemimpin tiga negara itu adalah ‘tidak jujur’ dan ‘tidak berasaskan keadaan sebenar konflik’ yang disifatkan Karni sebagai konfrontasi antara Israel dengan Hamas dan bukannya Israel terhadap semua warga Palestin.
“Hamas adalah sebuah organisasi anti-Yahudi  dan saya tidak tahu berapa ramai individu di media sosial yang benar-benar faham betapa radikal dan fasisnya Hamas,” katanya.

Beliau berkata, satu-satunya cara untuk mempunyai pengaruh besar ke atas apa yang berlaku di Asia Barat adalah dengan mewujudkan hubungan dengan Israel.
“Kami bersedia untuk berbincang dan bertemu. Saya tidak fikir pemimpin negara-negara itu sukar untuk menghubungi kami,” katanya.
Israel mempunyai kedutaan di negara-negara lain di Asia seperti Vietnam, Thailand, Myanmar dan Filipina.
Empat buah negara Arab iaitu Emiriyah Arab Bersatu, Bahrain, Sudan dan Maghribi bersetuju menjalin hubungan diplomatik dengan Israel di bawah perjanjian yang ditaja oleh Amerika Syarikat. -Agensi


Malaysia terbuka dengan penerimaan resolusi di Myanmar
Oleh SUBKHI SUDARJI

19 Jun 2021, 4:21 pm
PUTRAJAYA – Malaysia mengalu-alukan penerimaan resolusi mengenai situasi di Myanmar yang telah diluluskan oleh Perhimpunan Agung Pertubuhan Bangsa-Bangsa Bersatu (PBB), semalam.
Kementerian Luar Negeri menerusi kenyataan akhbar berkata, Malaysia menyokong resolusi tersebut yang menyeru agar pihak-pihak yang terlibat serta komuniti antarabangsa untuk mencari jalan konstruktif ke arah penyelesaian damai untuk menangani krisis di Myanmar.
Katanya, resolusi tersebut telah mendapat undian sokongan sebanyak 119, satu tidak setuju manakala 36 berkecuali.
“Resolusi itu menyeru agar keganasan dapat dihentikan dengan serta-merta dan pembebasan segera pemimpin politik yang telah ditahan.
“Ini bagi mencari jalan penyelesaian ke atas krisis tersebut serta membuka ruang dialog yang bersifat kondusif dan inklusif,” kata kenyataan tersebut hari ini.
Kementerian turut memaklumkan, lebih penting lagi, resolusi tersebut menuntut pelaksanaan Five-Point Consensus yang dicapai semasa Mesyuarat Pemimpin-Pemimpin (ASEAN) pada 24 April lalu.

Katanya lagi, ia juga keperluan mendesak untuk bekerjasama antara semua pihak berkepentingan di Myanmar dengan Utusan Khas Pengerusi ASEAN ke Myanmar dan negara-negara anggota ASEAN. -K! ONLINE


Tok Pora, individu tertua di Langkawi cucuk vaksin
Oleh NUR AMALINA AZMAN

19 Jun 2021, 4:46 pm
LANGKAWI – Penduduk, Sepora Amin, 106, menjadi individu tertua di pulau peranginan tersohor di sini menerima vaksin dalam Program Outreach Imunisasi Covid-19 di Dewan Lembaga Kemajuan Wilayah Kedah (KEDA) di Pulau Tuba di sini, hari ini.
Sepora atau lebih dikenali sebagai Tok Pora pernah tular pada 2019 kerana masih keluar menangkap ikan di laut walaupun pada ketika itu sudah berusia 104 tahun.
Menurutnya, dia pada mulanya berasa takut untuk disuntik tetapi berubah fikiran selepas dipujuk oleh anak dan cucu-cucunya.
“Tak sakit pun, apa pun tak rasa (semasa disuntik).
“Sekarang tok dah tak kuat nak berjalan, jadi bila ada program seperti ini rasa berterima kasih sebab sangat memudahkan, tak perlu turun ke Pulau Langkawi,” katanya ketika ditemui selepas menerima suntikan vaksin dalam program tersebut. – K! ONLINE


Tong gas meletup ketika tanak nasi
Oleh ROHANA MOHD. NAWI

19 Jun 2021, 4:13 pm
KOTA BHARU – Empat mangsa kebakaran termasuk bayi berusia lima bulan dan seorang warga emas terselamat selepas tiga buah rumah dan sebuah kedai makan di Jalan Binjai-Bukit Marak, Padang Bongor di sini terbakar, hari ini.
Dalam kejadian kira-kira pukul 12.20 tengah hari itu, bayi perempuan, Nik Norafia Azahra Mohd. Affandi yang berada di dalam rumah berjaya diselamatkan ibunya, Tuan Salbiah Tuan Ismail, 37, selepas terdengar letupan dari arah kedai makan milik ibunya yang terletak di sebelah rumah.
Tuan Salbiah yang melecur pada tangan kiri berkata, sebaik terdengar letupan, dia bergegas keluar sebelum melihat api marak membakar kedai yang terletak di hadapan rumah.
“Pada masa sama, ibu, Siti Heni Abdullah, 62, bergegas menyelamatkan datuk yang sudah uzur kerana bimbang terperangkap dalam kebakaran kerana api marak terlalu cepat kerana rumah diperbuat daripada papan.
“Sebelum kejadian berlaku, ibu sedang memasak nasi di kedainya sebelum meninggalkan dapur untuk melihat anak saya di dalam ‘baby walker’ yang baru dibeli beberapa jam sebelum kejadian,” katanya ketika ditemui Kosmo! di lokasi kejadian di sini hari ini.
Ujarnya, secara tiba-tiba letupan berlaku dari bahagian dapur kedai sebelum ia merebak ke rumahnya dan dua buah rumah.

Kejadian itu menyebabkan ibunya mengalami kerugian yang dianggarkan mencecah RM300,000. -K! ONLINE


Malaysia, Arab Saudi bincang pelancongan MFT
Oleh MOHD RASDAN AHMAD

19 Jun 2021, 4:04 pm
PETALING JAYA – Malaysia akan bekerjasama dengan Arab Saudi bagi memulihkan serta menggalakkan semula industri pelancongan dan kebudayaan kedua-dua negara, termasuk dalam mempromosikan Pelancongan Mesra Muslim (MFT).
Kerjasama itu dibincangkan antara Menteri Pelancongan, Seni dan Budaya (MOTAC), Datuk Seri Nancy Shukri bersama rakan sejawatnya dari Arab Saudi, Ahmed Al-Khateeb menerusi pertemuan secara virtual baru-baru ini.
Melalui satu kenyataan rasmi di laman sosial Facebook MOTAC hari ini, Nancy berkata, bagi tujuan itu, Malaysia sedang mengenal pasti pelbagai produk pelancongan baharu untuk dipromosikan ke luar negara termasuk mengenal pasti khazanah tersembunyi yang masih belum diteroka selepas masalah pandemik Covid-19 berakhir.
Nancy.
“Pada sesi pertemuan dan perbincangan terbabit, Malaysia dan Arab Saudi mengadakan perkongsian maklumat berhubung polisi serta amalan terbaik terutama dalam langkah memulihkan semula industri pelancongan.
“Kita juga mahu mempromosi bersama pelancongan menerusi media sosial dan platform digital, selain berkongsi kaedah pengurusan lestari tapak warisan kebudayaan sebagai tarikan pelancongan, kita juga mahu mewujudkan hubungan kerjasama erat antara institusi seni, warisan dan budaya serta mempromosikan MFT,” katanya.
Beliau berkata, ketika pertemuan dan perbincangan itu, Arab Saudi turut berkongsi pengalaman mereka berhubung pelancongan luar bandar.

“Perbincangan ini dijangka dapat membuka peluang lebih besar dalam bidang pelancongan antara Malaysia dan Arab Saudi khususnya serta negara-negara di Timur Tengah amnya.
“Jumlah kemasukan pelancong dari Arab Saudi ke negara ini pada tahun 2019 adalah seramai 121,444 orang daripada keseluruhan 26.1 juta pelancong antarabangsa ke negara ini,” katanya. -K! ONLINE


MOVAK mampu percepat pemberian vaksin
Oleh MOHD RASDAN AHMAD

19 Jun 2021, 4:39 pm
PETALING JAYA – Pelaksanaan Program Mobilisasi Vaksin Komuniti (MOVAK) dijangka akan mempercepatkan pemberian vaksin Covic-19 di negara ini terutamanya di kawasan luar bandar.
Menteri Perpaduan, Datuk Seri Halimah Mohamed Sadique berkata, program tersebut yang turut mendapat kerjasama Kementerian Perumahan dan Kerajaan Tempatan (KPKT) akan membantu kerajaan meningkatkan jumlah pendaftaran dan penerimaan vaksin dalam kalangan masyarakat.
“Saya yakin pelaksanaan MOVAK akan dapat mempercepatkan lagi kadar pemberian vaksin di negara ini, terutama di kawasan luar bandar dan pinggir bandar.
“MOVAK akan digerakkan di beberapa negeri antaranya Selangor, Kuala Lumpur, Pulau Pinang, Kedah, Perak, Pahang, Kelantan dan Terengganu,” katanya dalam kenyataan hari ini.
Tambah Halimah, MOVAK yang dikendalikan oleh sukarelawan Komuniti Rukun Tetangga (KRT) itu merupakan satu inisiatif bagi menyokong Program Imunisasi Covid-19 Kebangsaan (PICK).
Katanya, terdapat tiga unit kerja di bawah MOVAK merangkumi unit panggilan, unit mobilisasi dan unit tindakan komuniti bertujuan melancarkan sesi pendaftaran vaksinasi.

“Unit Panggilan akan membuat panggilan pengesahan dan peringatan kepada penerima vaksin yang mendaftar tarikh janji temu mereka, manakala unit mobilisasi pula akan menyediakan pengangkutan untuk membawa penerima vaksin COVID-19 ke Pusat Pemberian Vaksin (PPV).
“Bagi unit tindakan komuniti, ia akan bekerjasama dengan masyarakat untuk sesi pendaftaran pengambilan vaksin serta memberi maklumat, berkempen mengenai kesedaran pengambilan vaksin serta pematuhan prosedur operasi standard (SOP) dan memaklumkan keputusan kerajaan mengenai Covid-19,” katanya. – K! ONLINE.